title: Lauri Kaila

text: Lauri Gustaf Gabriel Kaila (sukunimi vuoteen 1901 "Johansson"; 26. toukokuuta 1876 Hämeenkyrö – 26. kesäkuuta 1958 Helsinki) oli suomalainen teologian tohtori, lehtori ja kirjailija.


title: Lauri Kaila

text: Kailan vanhemmat olivat rovasti Josua Johansson ja Lovisa Vilhelmina Borg. Hän pääsi ylioppilaaksi 1893 Hämeenlinnan lyseosta ja opiskeli Helsingin yliopistossa valmistuen filosofian kandidaatiksi 1895, filosofian maisteriksi 1897, teologian kandidaatiksi 1904, teologian lisensiaatiksi 1906 ja teologian tohtoriksi 1907. Kaila vihittiin papiksi 1897.


title: Lauri Kaila

text: Kaila toimi Tampereen reaalilyseon lehtorina 1908–1921 sekä Helsingin suomalaisen normaalilyseon uskonnon ja filosofian alkeiden vanhempana lehtorina ja sittemmin yliopettajana 1921–1945.


title: Lauri Kaila

text: Kaila oli naimisissa vuodesta 1905 Karin Synnöve Schreyn kanssa.


title: Viisauden talo

text: Viisauden talo (; "Bayt Ul-Hikma") oli Bagdadissa sijainnut, 760-luvulla Abbasidien aikaan perustettu kirjasto ja käännösinstituutti. Islamin kulta-aikana Viisauden talo oli keskeinen intellektuaalinen laitos ja tieteellisen tutkimuksen keskus. Siellä oli tutkijoiden ja kääntäjien työskentelytiloja, kirjansitomo ja observatorio. Keskuksen perusti 760-luvulla kalifi Al-Mansur. Talo eli kukoistuskauttaan kalifi Al-Mamunin kaudella 800-luvun alkupuolella.


title: Viisauden talo

text: Viisauden talo syntyi määrätietoisen työn tuloksena. Kalifi Al-Mansur perusti sen 760-luvulla palatsinsa yhteyteen, palkkasi merkittäviä tiedemiehiä työskentelemään siellä ja osoitti runsaasti varoja kuninkaallisen kirjaston muodostamiseen sekä johtavien tieteellisten teosten kääntämiseen kreikasta, hindistä ja persiasta arabiaksi. Kalifi oli erityisen kiinnostunut filosofiasta ja tähtitieteestä. Osa tutkimuksesta tehtiin kalifin aloitteesta. Hän esimerkiksi kehotti määrittämään maapallon läpimitan.


title: Viisauden talo

text: Viisauden talo toimi vuosisatojen ajan. Se tuhoutui vuonna 1258, kun mongolit hävittivät Bagdadin. Kirjasto tuhottiin perusteellisesti, eikä Bagdad enää pystynyt saamaan takaisin tiedemaailman keskeistä asemaansa.


title: Keskiryhmä

text: Keskiryhmään kuuluvat keskustapuolueet, liberaalit, kristillisdemokraattiset sekä vihreät puolueet Pohjoismaissa. Keskiryhmä on Pohjoismaiden neuvoston toiseksi suurin puolueryhmä.


title: Keskiryhmä

text: Ryhmän hallituksessa on kymmenen jäsentä.


title: Keskiryhmä

text: Ahvenanmaa


title: Keskiryhmä

text: Färsaaret


title: Keskiryhmä

text: Grönlanti


title: Keskiryhmä

text: Islanti


title: Keskiryhmä

text: Norja


title: Keskiryhmä

text: Suomi


title: Keskiryhmä

text: Ruotsi


title: Keskiryhmä

text: Tanska


title: Härkäpää (perhonen)

text: Härkäpää ("Phalera bucephala") on kookas, melko yleinen ja hyvin helposti tunnistettava yöperhoslaji.


title: Härkäpää (perhonen)

text: Kookas perhonen, jonka naaraat ovat koiraita suurempia ja rotevampia. Lepäävä perhonen pitää siipiään kiertyneenä ruumiin sivuille ja muistuttaa erehdyttävästi tasapaksua oksanpätkää. Etusiivet ovat kiiltävän harmaat ja niissä on himmeää poikkijuovitusta. Siiven kärjessä on laaja, melko pyöreä, kellanruskea laikku, jolla on siiven puolella punaruskea reunus. Takasviivet ovat vaalean kellanruskeat ja niiden keskiosassa on harmahtavaa väriä. Ruumis on tukeva ja perhosen niskassa on kellanruskea huppumainen tupsu. Siipiväli naaraalla 53–62 mm ja koiraalla 48–56 mm.


title: Härkäpää (perhonen)

text: Toukka on oranssi ja siinä on viisi mustaa, katkeilevaa pitkittäisraitaa. Pää on musta ja otsalla on keltainen, Y-kirjaimen muotoinen kuvio. Toukka on kauttaaltaan pitkähköjen, vaaleiden karvojen peittämä. Täysikasvuisena se on 70–80 mm pitkä.


title: Härkäpää (perhonen)

text: Härkäpäätä tavataan jokseenkin koko Euroopassa aivan pohjoisimpia osia lukuun ottamatta. Idässä levinneisyys yltää Kaukasukselle ja Koreaan saakka. Suomessa se on yleinen Etelä- ja Keski-Suomessa. Pohjoisimmat havainnot ovat Oulun korkeudelta. Lentää kesäkuun alusta elokuun alkuun, huipun ollessa heinäkuun loppupuoliskolla.


title: Härkäpää (perhonen)

text: Härkäpää elää erilaisissa kuivahkoissa lehti- ja sekametsissä, pensaikoissa, puistoissa ja puutarhoissa. Yksilömäärät vaihtelevat vuosittain. Perhoset lentävät pimeän laskeutumisesta aamuyölle melko nopeasti muutaman metrin korkeudella maanpinnasta. Koiraat tulevat valolle, naaraat vain harvoin. Päivällä perhonen näyttelee katkennutta oksankappaletta ja häirittynä pudottautuu kuollutta esittäen maahan.


title: Härkäpää (perhonen)

text: Naaras munii suurina munaryhminä lehtien alapinnoille kaikkiaan 250–320 munaa, jotka kuoriutuvat reilua viikkoa myöhemmin. Pienet toukat elävät suurissa ryhmissä, joissa voi olla jopa 150 toukkaa ja viihtyvät auringonpaisteessa lehtien yläpinnoilla. Viimeisen toukkavaiheen alkaessa ryhmät hajoavat. Toukat ovat täysikasvuisia elokuun lopulla ja kulkevat pitkiäkin matkoja etsien sopivaa koteloitumispaikkaa, jonka löydettyään ne kaivautuvat maahan useiden senttimetrien syvyyteen ja rakentavat sinne pienen onkalon. Kotelo talvehtii, joskus kaksikin kertaa.


title: Härkäpää (perhonen)

text: Toukka elää monilla lehtipuilla ja pensailla, etenkin koivuilla ("Betula") ja pajuilla ("Salix").


title: Yrjö Rosola

text: Yrjö Rosola, ent. Rosvall(27. marraskuuta 1904 Helsingin pitäjä – 2. helmikuuta 1989 Helsinki) oli suomalainen kuvanveistäjä ja lasitaiteilija.


title: Yrjö Rosola

text: Yrjö Rosolan vanhemmat olivat puuseppä Robert Werner Rosvall ja Vilhelmiina Suominen ja puoliso vuodesta 1936 mainospiirtäjä Hilkka Aina Margareta Lavi. Rosolan taiteilijan ura alkoi 1920-1930-lukujen vaihteessa. Hän kirjoittautui 17-vuotiaana Taideteollisen keskuskouluun kuvanveistolinjalle ja jo opiskeluvaiheessa hänestä tuli opettajansa Gunnar Finnen apulainen. Yhteistyötä kesti kymmenen vuotta. Yrjö Rosola oli mukana muun muassa Topeliuksen muistomerkin luomisessa ja Eduskuntatalon koristelutöissä. Rosola oli Taideteollisen oppilaitoksen yliopettaja vuodesta 1958. Suomen taideyhdistyksen piirustuskoulun Rosola kävi 1931–1932 ja teki useita opintomatkoja Pohjoismaihin ja Keski-Eurooppaan 1920-, 1930- ja 1940-luvuilla. Rosola tuli tunnetuksi lasin reliefikoristelijana ja monumentalistina, hänen töitään oli esillä näyttelyissä kotimaassa ja ulkomailla. Rosolan huomattava muovailun ja veiston opettajan ura kesti 1930-luvulta aina vuoteen 1970 asti. Rosola oli Suomen kuvanveistäjäliiton ja Ornamon kunniajäsen.


title: Yrjö Rosola

text: Rosola suunnitteli Pakilan kirkkoon alttarireliefin, jonka aineena on Hyvä Paimen. Reliefi valmistui jo edellisenä vuonna ja oli paikoillaan alttariseinällä kirkon ensimmäisessä jumalanpalveluksessa jouluna 1949. Reliefi oli vaalea ja sen taustaseinä oli sininen. Teos sai sivuvaloa alttarisyvennyksessä olleesta ikkunasta. Kun Pakilan kirkkoa eli nykyistä Hyvän Paimenen kirkkoa laajennettiin 2000-luvun alussa, vanhan kirkkosalin alttariseinä joutui purettavaksi. Vanha kirkkosali tulisi toimimaan seurakuntasalina ja sen erottaisi uudesta kirkkosalista siirtoseinä. Reliefiä ei voinut siirtää ehjänä, mutta sen haluttiin säilyvän. Akateemikko Juha Leiviskä ratkaisi ongelman siten, että reliefistä tehtiin muotti, jolla se valettiin uudelleen ja sijoitettiin vanhan alttariseinän vierelle vanhan kirkkosalin sivuseinälle. Kun Hyvän Paimenen kirkon kirkkosalin ja seurakuntasalin välinen siirtoseinä on auki, näkyy Hyvä Paimen -reliefi kirkkosaliin ja se saa sivuvaloa uuden kirkkosalin alttariseinän ikkunoista. Reliefin tähtien kultaus on uutta, vanhassa Pakilan kirkossa niitä ei oltu kullattu.


title: Timašovsk

text: Timašovsk () on Venäjällä Krasnodarin aluepiirin sijaitseva kaupunki, joka toimii 106 130 asukkaan (2010) Timašovskin piirin keskuksena, jossa se muodostaa kaupunkikunnan. Vuoden 2010 väestönlaskennan mukaan kaupungissa asui 53 924 henkeä, minkä lisäksi Timašovskin kaupunkikunnassa asui tuolloin 78 maaseutuasukasta.


title: Läroverket för gossar och flickor

text: Läroverket för gossar och flickor ("Oppikoulu pojille ja tytöille") oli Helsingissä 1883–1977 toiminut yksityinen ruotsinkielinen oppikoulu. Se oli Suomen ensimmäinen virallinen yhteiskoulu. Koulun perustivat professori Fritiof Gustafsson, assessori Uno Kurtén ja anatomian professorin apulainen Georg Asp. Ensimmäisenä rehtorina toimi vuoteen 1900 pastori K. T. Broberg, jonka mukaan koulua ruvettiin kutsumaan nimellä "Brobergska samskolan" eli "Broban". Virallinen nimi oli vuoteen 1912 "Helsingfors läroverk för gossar och flickor" (kirjoitettiin myös muodossa "lärovärk") ja siitä eteenpäin "Läroverket för gossar och flickor i Helsingfors". Koulu toimi 1895 alkaen Gustaf Nyströmin suunnittelemassa omassa koulutalossa osoitteessa Korkeavuorenkatu 23. Molemmille sukupuolille annetun yhteisopetuksen vuoksi koulua pidettiin alkuaikoinaan pahennusta herättävänä ja valtionapua anottaessa senaatin kirkollisasiain toimituskunnan päällikkö Yrjö Sakari Yrjö-Koskinen totesi pitävänsä oppilaitoksen kasvatusperiaatteita ”"lievästi sanoen epäilyttävinä"”.


title: Läroverket för gossar och flickor

text: Läroverket för gossar och flickor yhdistettiin syksyllä 1973 yksityisen Laguska skolanin kanssa ja seuraavana vuonna uuden koulun nimeksi tuli "Minerva skolan", johon yhdistettiin 1975 myös Tölö svenska samskolan. Koko koulu kunnallistettiin Helsingin kaupungille peruskouluun siirryttäessä syksyllä 1977, minkä jälkeen toiminta jatkui vain Töölössä. Entisessä Korkeavuorenkadun koulurakennuksessa on toiminut vuodesta 1978 Taideteollisuusmuseo (nyk. Designmuseo).


title: Läroverket för gossar och flickor

text: Muun muassa kirjailija Tove Jansson kävi koulunsa Läroverket för gossar och flickorissa.


title: Richard Clayderman

text: Richard Clayderman (s. Philippe Pagès 28. joulukuuta 1953 Pariisi) on ranskalainen pianisti. Hän on tehnyt yhteistyötä saksalaisen laulajan, Claudia Jungin kanssa. Hän on julkaissut useita albumeita, joissa hän soittaa muun muassa Ludwig van Beethovenia ja W. A. Mozartia.


title: Brue

text: Brue on noin 54 kilometriä pitkä joki Somersetin alueella Lounais-Englannissa Yhdistyneessä kuningaskunnassa. Se saa alkunsa Brewhamissa Etelä-Somersetissa ja laskee Bristolin kanaaliin Burnham-on-Seassa. Bruen merkittävimmät sivujoet ovat Pitt, Alham ja Whitelake River.


title: Ole Finell

text: Ole Herman Finell (27. heinäkuuta 1895 Vaasa – 23. toukokuuta 1964 Helsinki) oli suomalainen ruotsin kielellä kirjoittanut kirjailija.


title: Ole Finell

text: Nimimerkillä "Poggio Bracchiano":


title: Prema Powerteam

text: Prema Powerteam on italialainen pikkuformulatalli, joka perustettiin vuonna 1984.


title: Prema Powerteam

text: Talli on kilpaillut muun muassa Formula Abarth-, Italian Formula Renault-, Italian Formula 3-, Formula 3 Euroseries-, Britannian Formula 3-, Eurocup Formula Renault- ja World Series by Renault -sarjoissa. Nykyään talli kilpailee Formula Renault Alps, Euroopan Formula 3- ja Italian Formula 4 -sarjoissa. Talli on voittanut kolme valmistajan mestaruutta Italian Formula 3 -sarjassa vuosina 1990 ja 1998-1999 sekä yhden Formula Abarth-sarjassa vuonna 2010. Vuonna 2003 talli voitti kuljettajien mestaruuden Formula 3 Euroseries -sarjassa Ryan Briscoen voimin ja vuonna 2005 kaksi kuljettajien mestaruutta Kamui Kobayashin voimin Eurocup Formula Renault- ja Italian Formula Renault -sarjoissa. Talli toimi aiemmin osana Toyota F1-tallin kuljettajaohjelmaa.


title: Prema Powerteam

text: Vuonna 2016 talli kilpaili GP2-sarjassa korvaten vetäytyneen Team Lazarus -tallin, missä voitti sekä kuljettajien (Pierre Gasly) että tallien mestaruuden. Nykyään talli kilpailee Formula 2-sarjassa (entinen GP2-sarja).


title: Alham

text: Alham on noin 16 kilometriä pitkä Bruen sivujoki Somersetin alueella Lounais-Englannissa Yhdistyneessä kuningaskunnassa. Se saa alkunsa Higher Alhamissa Bathcomben lähistöllä ja laskee Brueen Alfordin pohjoispuolella.


title: Apple ID

text: Apple ID on tunnistautumisjärjestelmä, joka on käytössä monissa Applen tuotteissa, kuten iWork-ohjelmistossa, iTunes Storessa ja App Storessa. Apple ID toimii all-in-one-tunnuksena, joka mahdollistaa monien eri palveluiden käytön samalla tunnuksella. Koska Apple ID on käytössä monissa Applen tarjoamissa palveluissa, sitä kutsutaan myös nimillä Apple account, MobileMe account, iCloud account, Mac account, iTunes Store account ja iChat account.


title: Apple ID

text:
Apple ID on ilmainen, ja sen saa rekistyröitymällä internetsivulla. Apple ID koostuu kahdesta osasta: käyttäjänimestä tai käyttäjä-ID:stä ja salasanasta. Tunnuksen tulee olla toimiva sähköpostiosoite. Salasana on aakkosnumeerinen merkkijono, jossa on oltava vähintään 8 merkkiä, yksi iso kirjain ja yksi numero.
Kun käyttäjä luo Apple ID:n, Apple lähettää hänelle vahvistussähköpostin käyttäjän rekisteröinnin aikana antamaan sähköpostiosoitteeseen. Käyttäjän tulee seurata aktivointilinkkiä, joka on sisällytetty vahvistussähköpostiin, aktivoidakseen tunnuksen. Vasta tämän jälkeen käyttäjä voi aloittaa tunnuksensa käytön.


title: Apple ID

text: On mahdollista luoda Apple ID ilman luottokorttia, mutta menettelytapa on epämääräinen ja hankala.


title: Osvald Sirén

text: Osvald Sirén (6. huhtikuuta 1879 Helsinki – 12. kesäkuuta 1966 Tukholma) oli suomalainen taidehistorioitsija, intendentti ja ruotsin kielellä kirjoittanut kirjailija.


title: Osvald Sirén

text: Sirén toimi Tukholman Nationalmuseumin intendenttinä 1928–1946 ja sitä ennen taidehistorian professorina Tukholman yliopistossa 1908–1923.


title: Cajsa Warg

text: Anna Christina "Cajsa" (Kajsa) Warg (23. maaliskuuta 1703 Örebro - 5. helmikuuta 1769 Tukholma oli ruotsalainen taloudenhoitaja ja keittokirjailija.


title: Cajsa Warg

text: Cajsa Wargin isä oli raatimies Anders Warg ja äiti Karin Livijn. Hän muutti kotoa jo nuorena ansaitakseen elantonsa ja pääsi taloudenhoitajaksi (”husmamsell”) merkittäviin tukholmalaisperheisiin, kuten Wolter Reinhold von Stackelbergille, Berndt Otto von Stackelbergille ja lopulta valtiosihteeri, ylipostitirehtööri, vapaaherra Leonard Klinckowströmille Tukholmaan.


title: Cajsa Warg

text: Warg julkaisi äidiltään saamallaan perinnöllä palveluspaikoissaan kokoamiaan reseptejä vuonna 1755 kirjana nimellä "Hjelpreda I hushållningen för unga Fruentim(b)er", ja kirja ilmestyi sittemmin useina painoksina. 14. ja viimeinen painos ilmestyi 1822.


title: Cajsa Warg

text: Etunimelle Cajsa tai Kajsa ei ole historiallisia vahvistuksia, vaan hänen nimensä on ollut aina Christina, vaikka hänet nykyisin tunnetaan Cajsana.


title: Cajsa Warg

text: Warg tunnetaan Ruotsin keittotaidon äitinä. Häneltä on peräisin lentävä lause ”man tager vad man haver” (otetaan mitä on), tosin sitä ei löydy hänen keittokirjastaan.


title: Cajsa Warg

text: Wargin keittokirja ei ollut ensimmäinen ruotsalainen keittokirja, kuten usein sanotaan, vaan gastronomisessa bibliografiassa kolmaskymmeneskolmas, mutta se oli kylläkin omana aikanaan laajimmalle levinnyt.


title: Selena Gomez & the Scene

text: Selena Gomez & the Scene oli yhdysvaltalainen popyhtye, jonka näyttelijä ja laulaja Selena Gomez perusti vuonna 2008. Yhtyeeltä on julkaistu kolme albumia: "Kiss & Tell" (29. syyskuuta 2009), "A Year Without Rain" (17. syyskuuta 2010) ja "When the Sun Goes Down" (28. heinäkuuta 2011). Yhtye lopetti vuonna 2012 Gomezin keskittyessä soolouraansa ja näyttelemiseen.


title: Salisburyn rautatieasema

text: Salisburyn rautatieasema on Salisburyn kaupungin päärautatieasema Wiltshiressä Englannissa. Asemaa ylläpitää South West Trains, minkä lisäksi asemalla pysähtyy First Great Westernin junia. Nykyisin käytössä oleva vuonna 1859 avattu asemarakennus on suojeltu.


title: Salisburyn rautatieasema

text: Salisburyssa pysähtyvät South West Trainsin liikennöimät junat Lontoosta Waterloon rautatieasemalta Exeteriin ja Bristoliin. Lisäksi liikennettä on Romseyn ja Southamptonin kautta Chandler's Fordiin. Asemalla pysähtyy myös First Great Westernin liikennöimiä junavuoroja Cardiffin, Bristolin, Southamptonin ja Portsmouthin sataman välillä.


title: Salisburyn rautatieasema

text: Vuonna 1906 Salisburssa liian kovalla vauhdilla mutkaan ajanut juna suistui raiteilta. Onnettomuudessa menehtyi yhteensä 28 ihmistä.


title: Medal of Honor: Warfighter

text: Medal of Honor: Warfighter on Danger Close Gamesin kehittämä ja Electronic Artsin julkaisema ensimmäisen persoonan ammuntapeli Se on suora jatko-osa vuoden 2010 "Medal of Honorille" ja on "Medal of Honor" -pelisarjan 14. osa. Peli paljastettiin virallisesti 23. helmikuuta 2012 ja se julkaistiin lokakuussa 2012.


title: Medal of Honor: Warfighter

text: "Warfighterin" tapahtumat sijoittuvat muun muassa Somalian rannikoille, Jemeniin ja Filippiineille.


title: Medal of Honor: Warfighter

text: V2.fi antoi pelille arvosanaksi 2/5 tähteä arvostelussaan.


title: Medal of Honor: Warfighter

text: IGN antoi pelille arvosanaksi 4/10 arvostelussaan.


title: Krasnoturjinsk

text: Krasnoturjinsk () on Venäjän Uralin federaatiopiirin Sverdlovskin alueella sijaitseva keskikokoinen teollisuuskaupunki. Vuonna 2010 kaupungin asukasluku oli 59 633 henkeä.


title: Maggie Stiefvater

text:
Maggie Stiefvater (s.1981) on yhdysvaltalainen bestseller-kirjailija. Hänet tunnetaan Suomessa ihmissusiin pohjautuvasta
Väristys-trilogiastaan (engl. The Wolves of Mercy Falls).


title: Nélson Oliveira

text: Nélson Miguel Castro Oliveira (s. 8. elokuuta 1991 Barcelos, Portugali) on portugalilainen jalkapalloilija. Hän edustaa Englannin mestaruussarjassa pelaavaa Norwich Citya ja on pelipaikaltaan hyökkääjä.


title: Nélson Oliveira

text: Oliveira saapui Benfican junioriakatemiaan 15-vuotiaana Bragasta. Tammikuussa 2010 hän siirtyi kauden loppuun asti kestävällä lainasopimuksella Rio Aveen. 7. helmikuuta 2010 Oliveira pelasi ensimmäisen ammattilaisottelunsa sekä teki ensiesiintymisensä Primeira Ligassa Leixõesia vastaan.


title: Nélson Oliveira

text: Kaudeksi 2010–2011 Oliveira lainattiin Paços Ferreiraan. Hän onnistui maalinteossa heti ensimmäisessä ottelussaan 12. syyskuuta 2011 Marítimoa vastaan.


title: Nélson Oliveira

text: Kesällä 2011 hän palasi takaisin Benficaan ja teki ensiesiintymisensä joukkueessa 14. lokakuuta 2011 ottelussa Portimonensea vastaan. Kaudella 2012-2013 Oliveira pelasi jälleen lainalla. Hän iski espanjalaiselle RC Deportivo de La Coruñalle 30 ottelussa neljä maalia. Kaudeksi 2013-2014 Benfica lainasi Oliveiran Stade Rennais'hin.


title: Nélson Oliveira

text: Oliveira pelasi seuraavilla kausilla Englannissa kaksi kertaa lainasopimuksella. Ensin puoli vuotta Valioliigaa Swanseassa kauden 2015 loppuun ja kaudella 2015-2016 Mestaruussarjassa Nottinghamissa. Oliveira siirtyi nelivuotisella sopimuksella Norwichiin 30. elokuuta 2016.


title: JD Motorsport

text: JD Motorsport on italialainen pikkuformulatalli. Talli perustettiin vuonna 1995. Talli on voittanut Eurocup Formula Renault sarjan mestaruuden seitsemän kertaa vuosina 1996–2000, 2003 ja 2006. Vuosina 2008 ja 2009 talli voitti International Formula Master sarjan mestaruuden. Talli kilpaili aiemmin myös Formula Abarth ja Italian Formula 3-sarjoissa. Vuonna 2015 talli teki paluun Eurocup Formula Renault -sarjaan ja kilpailee myös Formula Renault Alps -sarjassa.


title: Desperate-luokka

text: Desperate-luokka oli Britannian Kuninkaallisen laivaston torpedovenehävittäjäluokka (). Luokan alukset valmisti John I. Thornycroft and Company.


title: Singaporen vaakuna

text: Singaporen vaakuna on Singaporen tunnus lipun, kansallislaulun ja moton ohella. Se on otettu käyttöön vuonna 1959, kun Singapore sai itsehallinnon. Samaan aikaan otettiin käyttöön myös lippu ja kansallislaulu.


title: Singaporen vaakuna

text: Vaakunan kilven tähdet ja puolikuu ovat myös maan lipussa. Ne kuvaavat demokratian, rauhan, edistyksen, oikeudenmukaisuuden ja tasa-arvon ihanteisiin pyrkivää kansaa. Punainen ja valkoinen väri kuvaavat maailmanlaajuista veljeyttä ja puhtautta. Kilvenkannattajina on oikealla puolella leijona, joka edustaa Singaporea, "leijonien kaupunkia", ja vasemmalla tiikeri kuvaamassa taloudellisia ja poliittisia yhteyksiä Malesiaan.


title: Singaporen vaakuna

text: Alhaalla on valtion malaijinkielinen motto "Majulah Singapura", suomeksi "Eteenpäin, Singapore".


title: Lorenzo Magalotti

text: Lorenzo Magalotti (1637 Rooma – 1712 Firenze) oli italialainen diplomaatti ja kirjailija.


title: Lorenzo Magalotti

text: Magalotti vieraili Ruotsissa vuonna 1674. Hänen käsikirjoituksensa "Notizie di Svezia" ilmestyi nimellä "Sverige under år 1674" vuonna 1912 ja kirjankustantamo Rediviva julkaisi sen uudelleen 1986. Magalotti oli tuohon aikaan Firenzen suurherttuan Cosimo de Medici III (1642-1723) diplomaatti. Hän matkusti kaikkialla Euroopassa ja tarjoaa kirjassaan monipuolisen kuvauksen Ruotsin tilanteesta. Kirjassa on kuvituksena runsaasti laveerauksia, jotka kuvaavat Ruotsia sen suurvalta-aikana.


title: John H. Jones

text: John H. Jones(Joulukuu 1873 – 27. Joulukuuta 1955) oli brittiläinen jalkapalloilija. Hän kuului maalivahtina Upton Park -joukkueeseen, joka voitti kultamitalin vuoden 1900 kesäolympialaisissa Pariisissa.


title: René Grandjean

text: René Grandjean (s. 1872) oli ranskalainen jalkapalloilija. Hän pelasi Club Françaisille. Hän kilpaili vuoden 1900 kesäolympialaisissa Pariisissa, jossa hän kuului hopeaa saaneeseen joukkueeseen.


title: Porcupine

text: Porcupine tarkoittaa seuraavia asioita:


title: Martin Dooling

text: Martin Thomas Dooling (18. joulukuuta 1886 Alton, Illinois, Yhdysvallat – 21. elokuuta 1966 Saint Louis, Missouri, Yhdysvallat) oli yhdysvaltalainen jalkapalloilija. Hän kilpaili vuoden 1904 kesäolympialaisissa Saint Louisissa, jossa hän kuului pronssia saaneeseen St. Rose Parish -joukkueeseen.


title: Frank Frost

text: Frank Frost oli yhdysvaltalainen jalkapalloilija, joka kilpaili vuoden 1904 kesäolympialaisissa Saint Louisissa. Siellä hän kuului maalivahtina St. Rose Parish -joukkueeseen, joka sai pronssia.


title: Anarkistinen insurrektionalismi

text: Anarkistinen insurrektionalismi (kapinallinen anarkismi) on Italiassa 1970-luvulla kehittynyt anarkismin suunta, jonka juuret ovat klassisessa anarkismissa, etenkin Bakuninin, Malatestan ja Luigi Galleanin kirjoituksissa. Insurrektionalismi hylkää syndikalistiset metodit aikansa eläneinä, ja painottaa epämuodollista organisaatiota, joka koostuu perussoluista ja läheisryhmistä. Insurrektionalistien päämäärä on yleinen kapina, kansannousu, joka kehittyy anarkistiseksi vallankumoukseksi. Perinteisen "luokkasodan" käsitteen sijaan insurrektionalistit ovat puhuneet "sosiaalisesta sodasta". Insurrektionaaliseen anarkismiin liitetään usein termi "teon propaganda" (engl. Propaganda of the deed), jolla tarkoitetaan erilaisia väkivallan tekoja, kuten pommituksia ja salamurhia. Näistä kuuluisimpia ovat Leon Czolgoszin suorittama Yhdysvaltain presidentti William McKinleyn murha sekä Gaetano Brescin suorittama Italian kuningas Umberto I:n murha.


title: Anarkistinen insurrektionalismi

text: Anarkistisen insurrektionalismin keskeinen teoreetikko on italialainen Alfredo M. Bonanno. Insurrektionalismi on voimakkainta Välimeren maissa sekä Etelä-Amerikassa. 2000-luvulla insurrektionalismi on ollut anarkismin voimakkaimmin kasvavimpia suuntauksia, ja sen vaikutukset näkyvät yhä enemmän eri maiden anarkistiliikkeissä.


title: François Mansart

text: François Mansart (13. tammikuuta 1598 - 23. syyskuuta 1666) oli yksi ranskalaisen varhaisklassismin arvostetuimmista arkkitehdeista. Hänen päätöinään pidetään Blois'n linnan niin sanottua Orléansin siipeä sekä Pariisin lähellä sijaitsevaa Maisons-Lafitten linnaa.


title: François Mansart

text: François Mansart käytti rakennuksissaan usein aumakattoa, jonka lappeet rakennettiin kahteen eri kulmaan niin, että uloimmat lappeet tehtiin hyvin jyrkiksi ja varustettiin ikkunoilla. Rakenne kasvatti asuttavaa lattiapinta-alaa rakennuksen ulkoseinien vierellä. Tämä teki kattotyypistä suositun ja sitä alettiin kutsua hänen tyylikseen () ja lopulta hänen nimellään eli mansardikatoksi ("toit mansart"). Jyrkän lappeen rajaamia huonetiloja alettiin kutsua mansardihuoneiksi ("mansarde") tai mansardikerroksiksi.


title: François Mansart

text: Ylimääräisellä taitteella varustettuja kattoja on kuitenkin rakennettu Ranskassa jo 1500-luvun puolivälissä. Esimerkiksi vuonna 1546 rakennetun Lescot-siiven katto Louvren palatsissa on sellainen. Tämän kauden katoissa alempi lape jää kuitenkin näyttävän attikan vuoksi usein maan pinnalta katsoen näkymättomiin. Pierre Lescot'n suunnittelema kattotyyppi tulikin tunnetuksi vasta myöhemmin nimellä mansardikatto.


title: Ruggero Maregatti

text: Ruggero Maregatti (14. heinäkuuta 1905 Milano – 20. lokakuuta 1963) oli italialainen yleisurheilija. Hän syntyi Milanossa ja kilpaili vuoden 1932 kesäolympialaisissa Los Angelesissa. Hän sai pronssia 4 × 100 metrin viestijuoksussa Giuseppe Castellin, Gabriele Salviatin ja Edgardo Toettin kanssa.


title: Sonic Shuffle

text: Sonic Shuffle on Hudson Softin ja Sonic Teamin kehittämä partypeli, joka julkaistiin Pohjois-Amerikassa 14. marraskuuta ja Japanissa 21. joulukuuta 2000 sekä Euroopassa 9. maaliskuuta 2001. Se on toistaiseksi ainoa Sonic-peli, joka on lajiltaan Partypeli ja se on kehitetty ainoastaan Sega Dreamcastille.


title: Sonic Shuffle

text: Sonic Shuffle muistuttaa pelaamiseltaan paljon Mario Party -pelisarjan pelejä, mistä se onkin saanut jonkun verran kritisointiakin. Peli sisältää Tarinatilan, jossa pelaajan täytyy läpäistä erilaisia pelilautoja juonen mukaisesti, moninpelillä pelattavan Versus-moodin ja Sonic Roomin. Pelissä pelaajan täytyy saada kerättyä jokaisessa ottelussa muita hahmoja ennen kaikki minipeleistä saatavat Emblemit. Peli sisältää yhteensä viisi erilaista pelilautaa, jotka ovat Emerald Coast, Fire Bird, Nature Zone, Riot Train ja Fourth Dimension Space.


title: Sonic Shuffle

text: Peli sisältää yhteensä kahdeksan erilaista pelattavaa hahmoa, joista puolet ovat avattavia. Avattaviin hahmoihin kuuluu Sonic, Tails, Knuckles, Amy, Super Sonic, Big the Cat ja Chao.


title: Sonic Shuffle

text: Peli sisältää yhteensä 50 erilaista minipeliä, jotka on luokiteltu Variety- ja Challenge-luokkiin, joista Challenge-pelit on luokiteltu omiin joukkueluokkiin. Minipelit sisältävät aina pienen tarinan tai haasteen ja normaalisti myös valinnan, jossa saa valita joko sen että maksaa voittajalle rahaa tai ottaa rangaistuksen. Aina kun pelaaja on pelannut minipelin läpi, hän voi avata sen Versus-moodiin tai Sonic Roomiin pelattavaksi peliksi.


title: Sonic Shuffle

text: Pelissä pelaajan täytyy myös pelata satunnaisesti annetuilla korteilla. Pelin korteista kolme on S-kortteja, kun taas yksi on ROBOTNIK-kortti. Pelin kortit määräävät aina myös sen että kuinka monta ruutua pelaaja voi liikkua seuraavalla vuorolla. ROBOTNIK-kortti puolestaan aiheutti joko pelaajalle tai kaikille hahmoille jonkinlaista ongelmaa.


title: Sonic Shuffle

text: Tarina alkaa siitä kun Sonic ja kumppanit joutuvat siirretyiksi "Maginary Worldin" mielikuvitteelliseen maailmaan. Kylän asukki nimeltään Void on laittanut Master Precioustonen moniksi palasiksi, saaden aikaan kaaosta ympäri maailmaa. Lumina Flowlight ja kaikki muut Maginary Worldin asukkaat kannustavat Sonicia ja hänen kumppaneitaan palauttaakseen Maginary Worldin takaisin normaaliksi sekä kootakseen Master Precioustonen takaisin ehjäksi, hän kuitenkin katosi mystisesti Precioustonen katoamisen jälkeen.


title: Sonic Shuffle

text: Pelin lopussa selviää että Lumina ja Void molemmat ovat Illumina ja sen Illumina todisti itse. Lopuksi Sonic ja hänen ystävänsä jättävät Maginary Worldin taakseen tietäen että se on taas turvassa ja lopputekstien aikana Sonic, Tails, Knuckles ja Amy suuntaavat kohti heidän seuraavaa seikkailuaan.


title: Sonic Shuffle

text: Peli sai vaihtelevia vastaanottoja ristiriitaisista negatiivisiin. Eniten kritisoitiin sitä, että peli muistuttaa liikaa Mario Party -pelejä. ScrewAttack sijoitti sen huonoimpien Sonic-pelien listallaan kolmanneksi ja kritisoi lisäksi massiivista tarinaa, joka koitui pettymykseksi.


title: Sonic Shuffle

text: Peli sai seuraavilta arvostelijoilta seuraavat arvosanat.


title: Giuseppe Castelli

text: Giuseppe Castelli (5. lokakuuta 1907 Frugarolo – 19. joulukuuta 1942) oli italialainen yleisurheilija. Hän kilpaili vuoden 1928 kesäolympialaisissa Amsterdamissa 200 metrin juoksussa ja 4 × 100 metrin viestijuoksussa.


title: Giuseppe Castelli

text: Vuoden 1932 kesäolympialaisissa Los Angelesissa Castelli sai 4 × 100 metrin viestijuoksussa pronssia Ruggero Maregattin, Gabriele Salviatin ja Edgardo Toettin kanssa.


title: Giuseppe Castelli

text: Castelli kaatui toisessa maailmansodassa.


title: Luettelo vihanneksista

text: Luettelo vihanneksista. Vihanneksiksi määritellään tässä sellaiset viljellyt ihmisen ravintokasvit, joista korjataan syötäväksi muita osia kuin hedelmiä tai marjoja, esimerkiksi juuria, varsia, lehtiä tai kukintoja. Tosin sellaisista kasvinosista, jotka ovat kasvitieteellisesti hedelmiä, vihanneksiksi kutsutaan muun muassa tomaatin marjoja, kurkkukasvien hedelmiä ja palkokasvien hedelmiä eli palkoja, papuja ja herneitä. Yksistään yrtti- ja maustekasveina viljellyt lajit eivät ole tässä mukana, koska niitä ei ole Suomessa.


title: Luettelo vihanneksista

text:
Kasveja joista hyödynnetään juuria ja muita maanalaisia osia.
Kasveja joista hyödynnetään kukintoja ja kukinnoista kehittyviä osia, kuten hedelmiä.


title: Smokkimies

text: Smokkimies () on vuonna 2002 ensi-iltansa saanut Kevin Donovanin ohjaama yhdysvaltalainen toimintakomedia. Elokuvan pääosissa esiintyvät Jackie Chan, Jennifer Love Hewitt, Jason Isaacs, Debi Mazar, Ritchie Coster ja Peter Stormare. Elokuva oli taloudellinen menestys.


title: Optinen datansiirto

text: Optinen datansiirto voi viitata seuraaviin asioihin:


title: Andrei Melnitšenko

text: Andrei Melnitšenko (, , s. 8. maaliskuuta 1972) on venäläinen liikemies. Hän työskentelee SUEK:n (СУЭК, Siberian Coal Energy Company) ja EuroChemin hallituksen puheenjohtajana.


title: Andrei Melnitšenko

text: Melnitšenko opiskeli fysiikkaa Moskovan yliopistolla, mutta jätti opintonsa kesken 1991 ja alkoi myydä tietokoneita ja perusti valuutanvaihtoketjun. Vuonna 1993 hän perusti MDM-pankin. MDM hoiti mm. Roman Abramovitšin rahaliikennettä. Vuonna 2000 Melnitšenko alkoi Sergei Popovin kanssa koota kemikaali-, hiilikaivos- ja terästeollisuusimperiumia. Vuonna 2006 Melnitšenko myi teräsputkia valmistavan TMK:n Dmitri Pumpjanskille. Melnitšenko myi osuutensa MDM:stä Popoville ja sai vastineeksi osuuden EuroChemista, Venäjän suurimmasta lannoitteiden tuottajasta. Hiilentuottaja SUEK on edelleen (2008) heidän yhteisomistuksessaan. Melnitšenko on myös hankkinut osuuden saksalaisesta lannoitetuottaja K+S Groupista ja Gazpromin kanssa osan Venäjän sähköverkosta.


title: Andrei Melnitšenko

text: Vuonna 2005 Melnitšenko meni naimisiin serbialaisen malli ja laulaja Aleksandra o.s. Kokotovićin (s. 1977) kanssa.


title: Andrei Melnitšenko

text: Melnitšenko omistaa myös "A"-nimisen huvipurren.


title: IPad (kolmas sukupolvi)

text: Kolmannen sukupolven iPad on Applen valmistama taulutietokone, joka on iPad-tuoteryhmän kolmas laite. Laite julkistettiin 7. maaliskuuta 2012 lehdistötilaisuudessa San Franciscossa. Applen mukaan laite on edeltäjiensä tapaan suunniteltu käytettäväksi erilaisten medioiden seuraamiseen, sähköpostin lukemiseen sekä ilmaisien ja maksullisien pelien pelaamiseen.


title: IPad (kolmas sukupolvi)

text: Kolmannen sukupolven iPadissa on nopeampi prosessori ja tarkempi Retina-näyttö verrattuna aiempiin sukupolviin.


title: IPad (kolmas sukupolvi)

text: Laitteessa on Apple A5X -tuplaydinsuoritin, jossa on myös neliytiminen grafiikkasuoritin. Yhtenä uudistuksista laitteen edeltäjään, iPad 2:een, on tarkempi näyttö 2048×1536 pikselin resoluutiolla.


title: IPad (kolmas sukupolvi)

text: Kolmannen sukupolven iPadissa on takana viiden megapikselin kamera, jolla voidaan kuvata 1080p-videokuvaa 30 kuvalla sekunnissa, ja edessä VGA-laadulla kuvaava kamera. Laitteen 4G-versiossa on perinteisten 3G-piirien lisäksi myös LTE-piiri.


title: Sri Lankan vaakuna

text: Sri Lankan vaakuna on Sri Lankan tunnus lipun ja kansallislaulun ohella. Se otettiin käyttöön vuonna 1972.


title: Sri Lankan vaakuna

text: Vaakunan miekkaa kädessään pitävä leijona, joka on myös valtion lipussa, on vanha, jo 500-luvulta eaa. peräisin oleva vertauskuva. Leijonan ympärillä on buddhalaisuuteen liittyvä lootuksen kukka. Riisikulho alhaalla kuvaa hyvinvointia ja sen ympärillä olevat Aurinko ja Kuu symboloivat toivetta valtion pitkästä tulevaisuudesta. Pyörä on buddhalaisuuden symboli.


title: Sri Lankan vaakuna

text: Vaakuna on myös Sri Lankan presidentin lipussa.


title: Baltic Cup

text: Baltic Cup (, , ) on vuodesta 1928 lähtien järjestetty Baltian maiden välinen jalkapalloturnaus.


title: Baltic Cup

text: Vuosina 1940-1976 maiden ollessa osa Neuvostoliittoa, turnaus järjestettiin epävirallisena Viron, Latvian ja Liettuan neuvostotasavaltojen välillä. Myös Valko-Venäjän sosialistinen neuvostotasavalta oli mukana joinakin vuosina. Turnausta ei järjestetty vuosina 1977-1990. Baltian maiden itsenäistyttyä 1991 turnaus pidettiin aluksi vuosittain, mutta nykyään se pyritään järjestämään joka toinen vuosi.


title: Baltic Cup

text: Suomi oli mukana Baltic Cupissa ensimmäistä kertaa vuonna 2012 ja osallistui myös vuoden 2014 turnaukseen.


title: Mia Santoromito

text: Mia Santoromito (s. 29. maaliskuuta 1985 Sydney) on australialainen vesipalloilija. Hän kilpaili vuoden 2008 kesäolympialaisissa Pekingissä ja sai siellä pronssia joukkueessa, johon kuului myös muun muassa hänen siskonsa Jenna Santoromito.


title: Archie Jewell

text: Archie Jewell () oli yksi RMS Titanicin kuudesta tähystäjästä. Hän syntyi Budessa Pohjois-Cornwallissa John ja Elizabeth Jewellin perheeseen. Hän ryhtyi merimieheksi 15-vuotiaana, palvellen muun muassa "RMS Oceanicillä". "Titanicin" onnettomuuden jälkeen, josta hän pelastui pelastusveneessä 7, hän oli ensimmäinen laivan henkilöstöstä, jota kuulusteltiin Ison-Britannian onnettomuustutkinnassa. Jewell pelastui myös Titanicin sisaralus HMHS Britannicin uppoamisesta 21. marraskuuta 1916. Hän kuoli 17. huhtikuuta 1917, kun alus, jossa hän palveli, joutui saksalaisen sukellusveneen torpedoimaksi.


title: Jenna Santoromito

text: Jenna Santoromito (s. 21. tammikuuta 1987 Sydney) on australialainen vesipalloilija. Hän kilpaili vuoden 2008 kesäolympialaisissa Pekingissä ja sai pronssia joukkueessa, johon kuului myös muun muassa hänen siskonsa Mia Santoromito.


title: David Blair

text: David Blair (11. marraskuuta 1874 – 10. tammikuuta 1955) oli "Titanicin" alkuperäinen aliperämies. Hän toimi aliperämiehenä laivan testiajojen ajan, mutta ennen laivan lähtöä neitsytmatkalle White Star Line -varustamossa tehtiin päätös, että "Olympicin" aliperämies siirtyisi "Titanicille". Lähtiessään laivasta 9. huhtikuuta Blair vei mukanaan tähystämön puhelimen avaimen, minkä lisäksi hän ilmeisesti piilotti tähystäjän kiikarit hyttiinsä. Tähystäjä Frederick Fleet todisti myöhemmin, ettei miehistö ollut onnistunut löytämään niitä. Vuonna 1914 Blair ja Lightoller toimivat samalla laivalla, "Oceanicillä", kun se tarttui matalikkoon. Navigoijana toiminut Blair joutui puolustamaan itseään sotaoikeudessa.


title: Frank Kugler

text: Frank X. Kugler (29. maaliskuuta 1879 Saksa – 7. heinäkuuta 1952 Saint Louis, Missouri, Yhdysvallat) oli painonnostaja, painija ja köydenvetäjä. Hän edusti Saksaa vuoden 1904 kesäolympialaisissa Saint Louisissa. Köydenvedossa hän kuitenkin kilpaili yhdysvaltalaisen St. Louis Southwest Turnverein -joukkueen jäsenenä. Kuglerista tuli Saint Louisin olympialaisissa ainoa mies, joka on koskaan voittanut yksittäisissä olympialaisissa mitaleita kolmessa eri lajissa. Hän sai Yhdysvaltain kansalaisuuden vuonna 1913.


title: August Wester

text: August ("Gus") Wester nuorempi (12. helmikuuta 1882 Newark, New Jersey – 1960) oli yhdysvaltalainen painija. Hän edusti National Turnvereinia (Newark).


title: August Wester

text: Wester pääsi hopeasijalle AAU-mestaruuskilpailussa vuonna 1902 häviten George Mehnertille. Vuoden 1904 kesäolympialaisissa Saint Louisissa hän sai hopeamitalin 56,7 kg -luokassa. Hänet voitti Isidor Niflot.


title: Charles Clapper

text: Charles Ellis Clapper (20. joulukuuta 1875 Memphis, Tennessee – 14. syyskuuta 1937 Chicago, Illinois) oli yhdysvaltalainen painija. Hän kilpaili vuoden 1904 kesäolympialaisissa Saint Louisissa ja sai siellä pronssimitalin. Hänestä tuli vuonna 1906 AAU-mestari.


title: Charles Clapper

text: Clapper edusti Chicago Central YMCA:a.


title: HMS Lightning

text: HMS Lightning on ollut kymmenen Britannian Kuninkaallisen laivaston aluksen nimenä


title: Oscar Grégoire

text: Oscar Grégoire nuorempi (27. maaliskuuta 1877 Moskova – 1947) oli belgialainen vesipalloilija ja uimari.


title: Oscar Grégoire

text: Grégoire kuului hopeaa vesipallossa saaneeseen joukkueeseen kesäolympialaisissa vuosina 1900 ja 1908. Vuonna 1912 hän kuului pronssia saaneeseen joukkueeseen. Hän kilpaili vuosien 1908 ja 1912 kesäolympialaisissa lisäksi sadan metrin selkäuinnissa.


title: Herman Donners

text: Herman Donners (5. elokuuta 1888 Antwerpen – 1915) oli belgialainen vesipalloilija. Hän kilpaili vuoden 1908 kesäolympialaisissa Lontoossa ja kuului siellä hopeaa saaneeseen joukkueeseen. Kesäolympialaisissa 1912 Tukholmassa hän oli mukana saamassa pronssia.


title: Alec Connell

text: Alec Connell (8. helmikuuta 1902 – 10. toukokuuta 1958) oli kanadalainen jääkiekkomaalivahti, joka pelasi ammattilaisena seuroinaan Ottawa Senators, Detroit Falcons, New York Americans ja Montreal Maroons National Hockey Leaguessa. Hänen lempinimensä oli "The Ottawa Fireman" ("Ottawan palomies").


title: Alec Connell

text: Hänen ottelukohtainen päästettyjen maalien keskiarvonsa 1,91 jäi lyömättömäksi, kun vertailukohtana pidetään hänen oman aikansa maalivahteja.


title: Alec Connell

text: Hän ehti kuulla valinnastaan Hockey Hall of Fameen, mutta kuoli pitkälliseen sairauteen ennen virallista jäseneksi vahvistamista.


title: Karim Bellarabi

text: Karim Bellarabi (s. 8. huhtikuuta 1990 Berliini, Saksa) on saksalainen jalkapalloilija, pelipaikaltaan hyökkääjä tai laitalinkki. Hän edustaa saksalaista Bayer Leverkusenia.


title: Karim Bellarabi

text: Bellarabi on edustanut Leverkusenia vuodesta 2011 lähtien. Aikaisemmin hän on edustanut junioreissa Huchtingia, Werder Bremeniä ja Oberneulandia sekä miesten tasolla Eintracht Braunschweigia. Bellarabi on edustanut Saksan alle 20-vuotiaiden maajoukkuetta.


title: Manuel Friedrich

text: Manuel Friedrich (s. 13. syyskuuta 1979 Bad Kreuznach, Länsi-Saksa) on saksalainen jalkapalloilija. Hän edustaa Saksan Bundesliigassa pelaavaa Borussia Dortmundia ja on pelipaikaltaan puolustaja.


title: Manuel Friedrich

text: Heinäkuussa 2007 Friedrich siirtyi kasvattajaseurastaan Mainzista Bayer Leverkuseniin. Hän kuului heti saapumisestaan alkaen joukkueen puolustuspään luottopelaajiin. Hän teki ensimmäisten kolmen kauden aikana Leverkusenissa yhteensä 10 maalia.


title: Manuel Friedrich

text: Kaudella 2010–2011 Friedrich kärsi loukkaantumisesta ja pelasi täten vain 19 ottelussa. 23. marraskuuta 2011 hän puski Mestarien liigan ottelussa Chelseaa vastaan lisäajalla ottelun 2–1-voittomaalin.


title: Manuel Friedrich

text: Kaudella 2013-2014 Friedrich siirtyi vapaana-pelaajana Borussia Dortmundiin.


title: Manuel Friedrich

text: Friedrich teki ensiesiintymisensä Saksa maajoukkueessa 16. elokuuta 2006 ottelussa Ruotsia vastaan. Ensimmäisen ja ainoaksi jääneen maalinsa maajoukkueessa hän teki 6. syyskuuta 2006 murskajaisissa (13–0) San Marinoa vastaan.


title: Jättikaktus

text: Jättikaktus eli saguarokaktus ("Carnegiea gigantea") on puun kokoinen kaktuslaji, joka elää luonnonvaraisena Sonoran autiomaassa Yhdysvaltojen ja Meksikon rajalla. Se on sukunsa ainoa laji.


title: Jättikaktus

text: Jättikaktus kasvaa 13 m korkeaksi ja painaa useita tonneja. Suurin osa sen massasta on vettä. Pinta on vahamainen ja siinä on harjanteita, joista kasvaa 5 cm pitkiä piikkejä. Jättikaktuksen kukat ovat kermanvalkoiset ja noin 7 cm leveät.


title: Jättikaktus

text: Jättikaktusta tavataan Sonoran autiomaassa joka ulottuu Yhdysvaltojen Kaliforniaan ja Arizonaan sekä Meksikon luoteisosaan.


title: Nektários Alexándrou

text: Nektários Alexándrou (, s. 19. joulukuuta 1983 Nikosia, Kypros) on kyproslainen jalkapalloilija, pelipaikaltaan laituri tai laitapuolustaja. Hän edustaa kyproslaista APOEL:ia.


title: Nektários Alexándrou

text: Alexándrou on APOEL:in oma kasvatti, joka on edustanut seuraa lähes koko uransa ajan. Vuosina 2006–2008 hän edusti kreikkalaista Larissaa. Alexándrou on edustanut Kyproksen A-maajoukkuetta.


title: Eurocup Mégane Trophy

text: Eurocup Mégane Trophy oli Euroopassa ajettava autourheilusarja, jonka järjesti Renault Mégane Renault Sport. Sarja perustettiin vuonna 1976. Vuodet 2005-2013 sarja oli osa World Series by Renault-sarjaa. Sarjassa ajettiin Renaultin valmistamilla urheiluautoilla ja moottoreilla. Sarjassa jaettiin pisteitä kymmenelle parhaalle järjestyksessä 15, 12, 10, 8, 6, 5, 4, 3, 2 ja 1. Lisäksi vuoteen 2010 saakka paalupaikasta sai lisäpisteen.


title: Eurocup Mégane Trophy

text: Sarjan mestaruuden voittivat Jan Heylen, Jaap van Lagen, Pedro Petiz, Michaël Rossi, Mike Verschuur, Nick Catsburg, Stefano Comini, Albert Costa ja Mirko Bortolotti. Eniten vanhan sarjan mestaruuksia on Massimo Sigalalla, joka voitti sarjan mestaruuden viidesti peräkkäin vuosina 1986-90. Lisäksi Luca Rangoni voitti sarjan mestaruuden neljästi vuosina 2000–2003. Vuosi 2013 jäi sarjan viimeiseksi kaudeksi ja korvattiin vuonna 2015 uudella Renault Sport Trophy -sarjalla.


title: Iiris (suomalainen lehti)

text: Iiris oli Sanoma Magazinesin vuosina 2012–2013 julkaisema suomalainen yleisaikakauslehti, joka oli suunnattu keski-ikäisille. Sen päätoimittaja oli Kodin kuvalehden entinen päätoimittaja Leena Karo.


title: Iiris (suomalainen lehti)

text: Iiris oli jatkoa Sara-naistenlehdelle. Saran viimeinen numero ilmestyi helmikuussa 2012, ja maaliskuussa Sanoma Magazines aloitti uuden myös miehiä houkuttelemaan pyrkineen lehden nimeltä Iiris. Sarasta Iiriksen palvelukseen siirtyivät tuolloin toimitussihteeri, toimittaja ja graafikko. Lokakuussa 2013 Iiris lakkautettiin.


title: Barber

text: Barber on muun muassa seuraavien henkilöiden sukunimi:


title: Huotrakalat

text: Huotrakalat (Trichiuridae) on ahvenkaloihin kuuluva heimo. Heimon lajeja tavataan lämpimistä valtameristä.


title: Huotrakalat

text: Varhaisimmat huotrakalojen heimoon kuuluvien lajien fossiilit on ajoitettu eoseenikaudelle. Huotrakalojen heimoon kuuluu 10 sukua ja 45 lajia. Heimo jaetaan, kolmeen alaheimoon, jotka ovat Aphanopodinae, Lepidopodinae ja Trichiurinae. Eniten lajeja kuuluu Aphanopodinae-alaheimoon. Huotrakaloihin kuuluvia lajeja ovat muun muassa mustahuotrakala ("Aphanopus carbo"), hopeahuotrakala ("Lepidopus caudatus") ja huotrakala ("Trichiurus lepturus").


title: Huotrakalat

text: Huotrakalalajit ovat suurikokoisia kaloja ja voivat saavuttaa 1–2 metrin pituuden. Kaikille lajeille on tyypillistä, että ruumis on pitkulainen ja nauhamainen. Selkäevä on hyvin pitkä ja ulottuu koko ruumiin pituudelle. Eri alaheimojen lajit eroavat toisistaan vatsa- ja pyrstöeviensä perusteella. "Aphanopodinae"-alaheimoon kuuluvilla kaloilla pyrstöevä on pieni ja haarautunut ja vatsaevä muodostuu yhdestä piikistä, "Lepidopodinae"-alaheimon lajeilla pyrstöevä voi joko olla tai puuttua ja vatsaevät ovat alkeelliset, Trichiurinae-alaheimon lajeilla ei ole pyrstö- eikä vatsaeviä, mutta selkäevä on pidentynyt kalan peräpäästä siimamaiseksi. Huotrakalojen hampaat ovat kookkaat ja torahammasmaiset. Huotrakalalajit ovat suomuttomia ja väritykseltään tyypillisesti hopeanharmaita.


title: Huotrakalat

text: Huotrakalalajeija tavataan Atlantin, Intian valtameren ja Tyynenmeren alueilta. Ne elävät lämpimissä vesissä aivan merenpinnan läheisyydestä aina 1 600 metrin syvyyteen asti. Lajit ovat petokaloja, joiden ravinto koostuu kaloista, kalmareista ja äyriäisitä. Monet heimon lajeista ovat hyviä ruokakaloja ja niitä myös kalastetaan kaupallisesti ja myydään tyypillisesti tuoreena, pakastettuna tai suolattuna.


title: Hopealehmus

text: Hopealehmus ("Tilia tomentosa") on lehmusten sukuun kuuluva puulaji, joka kasvaa luontaisena Kaakkois-Euroopassa, ainakin Etelä-Unkarissa ja Pohjois-Balkanilla.


title: Hopealehmus

text: Hopealehmuksen tieteellinen lajinimi "tomentosa" (huopainen) viittaa lajin lehtien alapinnan ja nuorten haarojen tiheään tähtikarvoitukseen. Tämä on lajin tuntomerkki, sillä lehdet näyttävät alta hopeisilta. Hopealehmus on nopeakasvuinen puu, jonka latvus on säännöllisen muotoinen. Sitä on Euroopassa ja Pohjois-Amerikassa istutettu runsaasti puistopuuksi. Laji menestyy Suomessa hyvin aivan etelässä.


title: Euroopankeltis

text: Euroopankeltis ("Celtis australis") on jalavakasvien tai hamppukasvien heimoon sijoitettu puu, joka kasvaa luontaisena Etelä-Euroopassa, Pohjois-Afrikassa ja Lounais-Aasiassa. Sitä tavataan pääasiassa Välimeren tuntumassa Portugalista ja Marokosta itään. Istutettuna puuta tavataan myös Keski- ja Länsi-Euroopassa.


title: Euroopankeltis

text: Euroopankeltiksen runko kasvaa vankaksi ja on sileäkaarnainen, hopeanharmaa. Puu kasvaa korkeimmillaan 20-metriseksi. Laji muistuttaa jonkin verran Pohjois-Amerikassa esiintyvää keltislajia amerikankeltistä ("Celtis occidentalis"), jonka kaarna on kuitenkin selvästi kyhmyinen. Euroopankeltiksen soikeiden sahalaitaisten lehtien kärki on pitkä ja kapea. Lehtien yläpinta on karhea kovatyvisten karvojen vuoksi. Puun hedelmä on mehevä ja marjaa muistuttava.


title: Euroopankeltis

text: Euroopankeltiksen hedelmät ovat rypäleenkaltaisia ja kypsinä väriltään ruskeanmustia. Ne ovat syömäkelpoisia ihmiselle, mutta hyvin vähän käytettyjä. Siemenistä on silti mainintoja jo muinaisissa egyptiläisten ruokaohjeissa.


title: HMS Snapper

text: HMS Snapper on ollut kahdeksan Britannian Kuninkaallisen laivaston aluksen nimenä.


title: Valokuituprojektori

text: Valokuituvalaistuksessa projektori valaisee valokuitukaapeleita, joidenka päästä valo loistaa. Projektori muuntajineen on ainoa sähköinen osa valaistusta. Projektoreita on eri vahvuisilla polttimoilla, tuikekiekoilla, värikiekoilla ja suuremmissa projektoreissa on tuuletin. Projektoreissa on useita eri efektejä, joita voi vaihdella vaikka tilanteen mukaan. Projektoreita on yhden watin Led-valonlähteestä aina suurempiin halogeeni- tai monimetallilamppuihin 150 wattiin asti. Projektoreissa käytetään myös usein kauko-ohjausta jos valaistus on muutettavissa.


title: Valokuituprojektori

text: Valokuidut ovat kaapeleita. Paksummasta kuidusta tulee enemmän valoa, kuin ohkaisesta kuidusta. Valokuidun sisässä valo lähtee kuidun toisesta päästä ja ”kimpoilee” kuidun sisässä eteenpäin tullen lopulta ulos. Kuituja on eri käyttötarkoituksiin esim. tietoliikenne yhteyksissä käytetään todella laadukkaita kuituja, mutta valaistuksessa ei tarvita yhtä laadukkaita kuituja, koska valaistuskuidussa on saatava vain valaistus toiseen päähän. Useimmin valokuituja käytetään valon siirtämiseen kuidun päähän, mutta mahdollisuutena on myös sivusta säteilevät kuidut.


title: U-96 (1940)

text: U-96 oli Saksan laivaston VIIC-luokan sukellusvene toisessa maailmansodassa, jossa se teki kaikkiaan 11 partiomatkaa upottaen 27 ja vaurioittaen 4 alusta sekä tuhoten yhden aluksen. Alus upposi Yhdysvaltain lentokoneiden pommittaessa Wilhelmshavenia 30. maaliskuuta 1945.


title: U-96 (1940)

text: Alus tilattiin 30. toukokuuta 1938 Friedrich Krupp Germaniawerft AG:lta Kielistä. Sen köli laskettiin 16. syyskuuta 1939 ja alus laskettiin vesille 1. elokuuta 1940. Alus otettiin palveluskäyttöön vielä samana vuonna 14. syyskuuta ensimmäisenä komentajanaan Heinrich Lehmann-Willenbrock. Kirjailija Lothar-Günther Buchheim osallistui aluksella yhteen partiomatkaan, josta hän kirjoitti pääosin fiktiivisen romaanin "Das Boot", novellin "Die Eichenlaufahrt" sekä koosti kuvakronikat "U-bootkrieg", "U-Bootfahrer" ja "Zu Tode Gesiegt". Romaanista on tehty samanniminen elokuva.


title: Albin Ahonen

text: Antti Albin Ahonen (26. heinäkuuta 1900 Helsinki – 11. elokuuta 1964 Helsinki) oli suomalainen toimittaja ja tietokirjallisuuden sekä radiokuunnelmien suomentaja.


title: Albin Ahonen

text: Ahosen vanhemmat olivat kauppiaspariskunta Antti ja Brita Johanna Ahonen. Hän oli suvun kaavilaisesta kantaisästä lukien seitsemäs perättäisessä sukupolvessa syntynyt Antti Ahonen; puhuttelunimeksi vakiintui kuitenkin Albin.


title: Albin Ahonen

text: Ahonen suoritti Helsingin suomalaisen lyseon kahdeksanvuotisen oppimäärän seitsemässä vuodessa ja sai ylioppilaslakin 17-vuotiaana. Hän opiskeli Helsingin yliopistossa historiaa, kirjallisuushistoriaa, kansantaloutta, filosofiaa ja lakia. Lakiopintojensa pohjalta Ahonen toimi puoli vuotta Kaavilla vastaavana nimismiehenä.


title: Albin Ahonen

text: Vuonna 1922 Ahonen oli Helsingin Sanomien palveluksessa ja sen jälkeen kaksi vuotta Maaseudun Sanomissa Tampereella toimien myös Tampereen yhteiskoulun historian opettajana; sitten puoli vuotta Ylioppilaslehden toimitussihteerinä jääden lopulta vapaaksi lehtimieheksi, jolloin teki myös suomennostöitä skandinaavisista kielistä, saksasta, ranskasta, venäjästä ja englannista.


title: Albin Ahonen

text: 1920-luvun Tulenkantajat-ryhmässä tutuksi tuli mm. Uuno Kailas, jonka kanssa Albin kirjoitti yhteisellä salanimellä Juhani Herttua mystisluonteisia novelleja. Miehet kaavailivat jopa oman kirjankustantamon perustamista.


title: Albin Ahonen

text: Albin Ahonen avioitui vaimonsa Martan kanssa 2.5.1937. Ainoa jälkeläinen on 13.10.1939 syntynyt Antti Seppo: elokuvaaja, freelancetoimittaja ja -valokuvaaja.


title: Albin Ahonen

text: Aiemmat kielentarkastustyöt veivät miehen Werner Söderström Oy:n kustannusvirkailijaksi.Siellä hänen ensimmäisiä töitään oli vuonna 1938 ilmestynyt WSOY:n 60-vuotisjuhlajulkaisu "Juhani Ahosta Saima Harmajaan". Hän toimitti Martti Haavion ja V.I. Mikkosen kanssa myös toisen merkittävän elämäkertateoksen "Aleksis Kivestä Saima Harmajaan".


title: Albin Ahonen

text:
Sivutyönään Ahonen toimi Rautatieläinen-lehden toimitussihteerinä ja vuoden 1945 alusta julkaisun päätoimittajana. Hän päätoimitti myös Rautatie-nimistä julkaisua noin kymmenen vuoden ajan.
Ahonen toimi uransa loppupuolella jälleen vapaana lehtimiehenä tehden pitkään töitä myös Yleisradiolle sekä kirjoittaen että suomentaen kuunnelmia radioteatterille. Tunnetuimpia olivat jännitysjatkokuunnelmat "Paul Temple" ja "Hyvää iltaa, nimeni on Cox" -sarjat.


title: Albin Ahonen

text: Ahonen kuoli 11. elokuuta 1964. Ahosta muistettiin lehtimiesten keskuudessa persoonana, joka hallitsi paitsi suorasanaisen tekstin myös runomuotoisen kirjoittamisen.


title: Albin Ahonen

text: Ahosen kirjallinen tuotanto kattoi vuosikymmeniä. Hän käytti myös nimimerkkejä ja salanimiä. Tiedossa ovat: A.A., A.A-n, A.A-N, Alppi, Alpiinus, Antti Antinpoika, Joukamo, Jupiteri, Kirja Kasperi, Kirja Niku, Konsta Kriivari, Mr. Ernst, Norppa (Helsingin Sanomissa 1922), K ja K, Pakana (yhdessä Yrjö Kivimiehen kanssa), Pietro, Pinoccio, Piinus, Antti Sorjo, Spectator, Suutari Topias, Tauno Totinen, Topi Totinen, Varavääpeli, Pekka Puskuri, Antti Vehkaoja.(lähde:Kansalliskirjasto, Maija Hirvonen: Salanimet ja nimimerkit)


title: Albin Ahonen

text: Antti-perintönimen on saanut jo kaksi uutta sukupolvea: Antti Juhani (1965) ja vuonna 2000 syntynyt kymmenes Antti eli Antti Pauli Sakari Ahonen.


title: Elin Svedlin

text: Elin Svedlin (21. marraskuuta 1894 Mikkeli – 23. elokuuta 1975 Helsinki) oli suomalainen ruotsin kielellä kirjoittanut kirjailija.


title: Peppi Boström

text: Paraskewa (Peppi) Boström (8. tammikuuta 1895 Pietari – 1. elokuuta 1976 Tammisaari) oli suomalainen ruotsin kielellä kirjoittanut kirjailija.


title: Peppi Boström

text: Boströmin vanhemmat olivat Alexander Sayn-Wittgenstein-Berleburg (1869–1901) ja Elisabeth von Dingelstedt (1874–1964). Hän oli naimisissa Birger Hugo Boströmin (s. 1899–1974) kanssa.


title: Gretchen Rau

text: Gretchen Rau (6. heinäkuuta 1939 New Orleans, Louisiana – 29. maaliskuuta 2006 Northport, New York) oli yhdysvaltalainen lavastaja.


title: Gretchen Rau

text: Rau muutti New Yorkiin vuonna 1966 ja työskenteli ensin näyttämömestarina. Myöhemmin hän siirtyi elokuvien pariin ja toimi näyttämöosastolla elokuvissa "Atlantic City" ja "Suuri gangsterisota". Tämän jälkeen hän toimi lavastajana elokuvissa "Ja keskellä virtaa joki", "Moni kakku päältä kaunis", "Kukaan ei ole täydellinen," "Noitavaino," "Enkelten kaupunki," "Hevoskuiskaaja" ja "Steve Zissoun vedenalainen maailma". Rau voitti parhaan lavastuksen Oscar-palkinnon elokuvasta "Geishan muistelmat" vuonna 2006, mutta sairautensa vuoksi ei pystynyt osallistumaan gaalaan. Rau kuoli aivokasvaimeen kotonaan Northportissa. Hänen viimeiseksi elokuvakseen jäi "The Good Shepherd", josta hän oli ehdolla parhaan lavastuksen Oscar-palkintoon vuonna 2007.


title: African Care

text: African Care ry on vuonna 2001 perustettu kansalaisjärjestö, joka pyrkii vahvistamaan erityisesti naisten asemaa ja toimintamahdollisuuksia Suomessa sekä kehitysmaissa. Yhdistyksen perustajajäseninä oli ryhmä pääkaupunkiseudulla asuvia sosiaali- ja terveysalan koulutettuja afrikkalaisnaisia.


title: African Care

text: Järjestön puheenjohtajana toimii Batulo Essak.


title: African Care

text: Kotimaan toiminnalla African Care pyrkii vahvistamaan maahanmuuttajanaisten asemaa yhteiskunnassa. Toiminta on keskittynyt etenkin maahanmuuttajanaisten ja -perheiden terveyden ja hyvinvoinnin edistämiseen. African Care koordinoi ulkoasiainministeriön hanketuella kehitysyhteistyöhankkeita Somaliassa yhteistyössä paikallisten järjestöjen kanssa. Hankkeilla on vahvistettu mm. naisten asemaa ja koulutus- ja työllistymismahdollisuuksia, parannettu seksuaali- ja lisääntymisterveyttä, koulutettu monipuolista terveydenhuoltohenkilöstöä ja tuotettu maksuttomia terveyspalveluita alueen asukkaille.


title: Street King

text: Street King on Traen kuudes albumi, joka ilmestyi 12. heinäkuuta 2011. Levystä on ilmestynyt myös Screwed & Chopped -versio.


title: Maurizio Carnino

text: Maurizio Carnino (s. 7. maaliskuuta 1975 Torino) on italialainen kaukalopikaluistelija. Hän voitti kultamitalin 5 000 metrin viestissä vuoden 1994 talviolympialaisissa Lillehammerissa ja sai siitä lisäksi hopeamitalin vuoden 2002 talviolympialaisissa Salt Lake Cityssä.


title: Maurizio Carnino

text: Talviolympialaisissa 1998 Naganossa Carnino sijoittui kaukalopikaluistelijana 5 000 metrin viestissä neljänneksi ja 500 metrillä viidenneksitoista.


title: Maurizio Carnino

text: Talviolympialaisissa 2006 Torinossa Carnino kilpaili pikaluistelussa ja sijoittui 1 000 metrillä 30. ja 500 metrillä 31. sijalle.


title: Meth

text: Meth on Z-Ron viidestoista studioalbumi, joka julkaistiin vuonna 2011. Levystä on myös ilmestynyt Screwed & Chopped versio.


title: Kidō senshi Gundam 00

text: Kidō senshi Gundam 00 () on japanilainen televisioanimaatiosarja ja sen pohjalle perustuva media-franchise. Se on tehty high vision -kuvanlaadulla. Sen kutsumanimi on 00. Sarja oli viimeinen Gundam-sarja, jota lähetettiin analogisena Japanin tv:ssä.


title: Kidō senshi Gundam 00

text: Tv-sarja on osa Gundam-sarjaa, jossa ihmisenmuotoiset taistelukoneet, mobile suitit, toimivat sotien pääaseina. Toisin kuin fiktiivisiin aikajatkumoihin sijoittuneet aiemmat Gundam-sarjat, Gundam 00:n tapahtumat alkavat vuonna 2307 jaa. Maassa. Tarinassa keskittyy aseelliseen Celestial Being -ryhmittymään, joka pyrkii hävittämään sodat Maapallolta väkivaltaisin keinoin.


title: Kidō senshi Gundam 00

text: Sarja on SD Gundam Force mukaan lukien 12. Gundam-sarja ja ensimmäinen Gundam-tv-sarja, joka oli jaettu kahteen, 25-jaksoiseen tuotantokauteen. Samalla se oli myös ensimmäinen yksittäinen Gundam-sarja, jonka tapahtumat sijoittuvat eri aikakausille eri osiin jaoteltuina. Useampaan ajanjaksoon sijoittuvan tarinan konseptia hyödynnettiin myöhemmin uudelleen Kidō senshi Gundam Age -sarjassa.


title: Kidō senshi Gundam 00

text: Sarjan ensimmäinen kausi näytettiin 6. lokakuuta 2007 – 29. maaliskuuta 2008 MBS-/TBS-ketjun (JNN) lauantaisin kuudelta (myöhemmin osalla kanavista). Sarja oli viimeinen ko. ohjelmalokerossa nähty ohjelma. Gundam 00 oli Gundam-sarjan ja ohjelmalokeronsa esimmäinen high vision -laadulla tehty ja näytetty sarja, ja sitä levitettiin myös datalähetyksinä. Sarjan toinen kausi alkoi 5. lokakuuta 2008 ja päättyi 29. maaliskuuta 2009, ja sitä näytettiin lauantai-illan lokeron seuraajapaikalla sunnuntaisin viideltä iltapäivällä (samaan aikaan koko Japanissa). Ensimmäisen kauden keskimääräinen katsojaosuus oli 4,8 %, toisen 4,47 %.


title: Kidō senshi Gundam 00

text: Syyskuussa 2009 sarjan tarina saatettiin päätökseen Gekijōban Kidō senshi Gundam 00 – A Wakening of the Trailblazer -elokuvalla.


title: Kidō senshi Gundam 00

text: Vuonna 2307 jaa. ihmiskunta on ehdyttänyt fossiilisten polttoaineiden varastot ja siirtynyt käyttämään avaruusaurinkovoimaloiden energiaa ja avaruushissejä. Näiden laitosten valtavien rakennuskustannusten vuoksi niiden suomista hyödyistä pääsevät nauttimaan kuitenkin vain kolme suurta valtioliittoumaa, Unioni, AEU ja Ihmiskunnan uuistusliitto. Vaikka nämä kolme supervaltaa eivät olekaan avoimessa sodassa keskenään, niiden kesken vallitsee jyrkkä aseellisen kilpavarustelun ja kylmän sodan tila. Lisäksi näihin liittoumiin kuulumattomat valtiot ovat ajautuneet köyhyyteen. Tilanteen johdosta maailmassa käydään jatkuvia sisällissotia ja aseellisia konflikteja.


title: Kidō senshi Gundam 00

text: Sarjan ensimmäinen kausi käynnistyy, kun kaksi tunnistamatonta mobile suitia (MS) hyökkää uuden mobile suitin esittelyharjoitusta pitävän AEU:n kimppuun. Nämä mobile suitit, joiden otsaan on kaiverrettu sana ”Gundam”, osoittautuvat liikkumiskyvyiltään ja tuhovoimaltaan ylivertaisiksi AEU:n joukkoihin verrattuna ja tuhoavat joukoittain AEU:n mobile suiteja. Samoihin aikoihin kaksi samankaltaista Gundam- mobile suitia kukistaa Ihmiskunnan uuistusliiton avaruusasemalle iskeneet terroristit ja pelastavat lukuisia siviilejä.


title: Kidō senshi Gundam 00

text: Maailman median kohistessa näistä tapahtumista Gundamit omistava yksityinen sotilasjärjestö ”Celestial Being” (CB) ilmoittautuu iskujen tekijäksi ja julistaa puuttuvansa maailman kaikkiin sotiin ja muihin aseellisiin konflikteihin tarkoituksenaan hävittää sodat maapallolta väkipakolla.


title: Kidō senshi Gundam 00

text: Valtaisaa energiaa tuottavilla ”aurinkoreaktoreilla” varustettuja Gundameita ohjaavat neljä ”Gundam meisteriä”, Setsuna, Lockon, Allelujah ja Tieria. CB pelastaa ihmishenkiä samalla kun suorittaa aseellisia interventioita sotiin, ja maailma joutuu hämmennyksen valtaan. Osa ihmisistä siirtyy suorittamaan terrori-iskuja Celesital Beingiä vastustaakseen, kun taas toiset julistavat tukevansa heidän ideologiaansa. Japanissa asuva tavallinen opiskelijanuori Sajikin huomaa vähitellen joutuvansa vallankumouksen pyörteisiin.


title: Kidō senshi Gundam 00

text: Maailman kolme supervaltaa punovat erilaisia suunnitelmia saadakseen Gundamit käsiinsä, mutta niiden ässäpilotit kukistuvat Gundamien ylivertaisen mahdin edessä, ja Celestial Being jatkaa interventioitaan menestyksekkäästi. Tappioiden jälkeen supervallat järjestävät yhteisen Gundamien-kaappausoperaation yhteisten sotaharjoitusten varjolla. Materiaaliylivoima on Gundameillekin liikaa, mutta juuri häviön näyttäessä väistämättömältä paikalle saapuu Trinity-nimellä itseään kutsuvat kolme uutta Gundam meisteriä, jotka pelastavat Celestial Beingin. Trinity pitää CB:n tähänastisia interventioita liian hellämielisinä ja ryhtyy huomattavasti rajumpiin toimiin.


title: Kidō senshi Gundam 00

text: Setsuna ja kumppanit sanoutuvat irti Trinitystä, joiden toimet aiheuttavat huomattavia siviiluhreja, mutta tapausten synnyttämä yleinen viha kohdistuu juuri Celestial Beingiin. Tilanne pahentuu, kun yksi Celestial Beingin valvojista, Alejandro, pettää järjestön ja luovuttaa liittoumien käyttöön ”pseudoaurinkoreaktoreita”. Trinityn raa’at toimet olivat myös hänen suunnitelemiaan, ja niiden tarkoituksena oli saada valtiot kokoamaan yhdistynyt armeija CB:n tuhoamiseksi. Tarpeettomaksi käyneestä Trinitystä hankkiudutaan eroon, ja arvoituksellisen Ribbons-nuorukaisen avulla Alejandro saa käsiinsä myös CB:n suunnitelmassa avainasemassa olevan kvanttitietokone Vedan.


title: Kidō senshi Gundam 00

text: Pseudoaurinkoreaktorit käsiinsä saaneet supervaltiot muodostavat kansainvälisen armeijajoukon ja käynnistävät operaationsa Celestial Beingin hävittämiseksi. CB:n suunnitelma epäonnistuu, mutta Setsuna ja kumppanit lähtevät ratkaisutaisteluun uskoen sen olevan lopulta tie rauhaan, vaikka he menettävätkin ystäviään yksi toisensa jälkeen. Taistelun lopputuloksena Alejandro saa surmansa, mutta CB kärsii myös vakavia tappioita, ja sen jäsenet ajautuvat erilleen toisistaan.


title: Kidō senshi Gundam 00

text: Toinen kausi käynnistyy vuonna 2312. Aiemmat liittoumat ovat yhdistyneet yhdeksi Maan liittovaltioksi, ja maailman yhdistymisestä on tullut totta. Taustalla kuitenkin itsenäisen turvallisuusjoukko A-Lawsin toimeenpanemat liittovaltion vastaisten liikkeiden ja niiden kannattajien vainot ja joukkomurhat todistavat, että maailman tila on yhä vääristynyt. Saji, joka on toteuttanut unelmansa avaruusinsinööriksi ryhtymisestä, joutuu syyttä A-Lawsin puhdistusoperaation kohteeksi, ja ensimmäisen kauden lopputaistelusta hengissä selvinnyt Setsuna ryhtyy yksin uudelleen taisteluun.


title: Kidō senshi Gundam 00

text: A-Lawsin vangiksi joutunut Saji tapaa sattumalta jälleen Setsunan, joka pelastaa tämän ja puolustautuu A-Lawsia vastaan vakavasti vahingoittuneella Gundamillaan. A-Lawsin koneet ovat kuitenkin jo kehittyneempiä kuin vanha Gundam, ja Setsuna joutuu pahoihin vaikeuksiin. Salassa toimintaa jatkanut Tieria on kuitenkin koonnut uuden Celestial Beingin, joka pelastaa Setsunan. Ensimmäisellä kaudella kuolleen Neilin veli Lyle jatkaa tämän roolissa Lockonina, vangiksi joutunut Allelujah pelastetaan ja CB ryhtyy uuteen taisteluun vääristyneeä pitämäänsä maailmaa vastaan.


title: Kidō senshi Gundam 00

text: Sankarit onnistuvat liitymään yhteen Liittovaltiota vastustavan Katharon-ryhmittymän kanssa, mutta kun Saji saa tietää, että Celestial Beingin toimet epäsuorasti johtivat siihen, että hän joutui eroamaan tyttöystävästään Louisesta ja menetti siskonsa Kinuen, hän raivostuu taistelua jatkaville Katharonin ja CB:n jäsenille. Saji pakenee erämaahan, mutta joutuu armeijan vangiksi. Saji koettaa selittää tilanteensa totuudenmukaisesti, mutta lopputuloksena A-Laws tuhoaa Katharonin tukikohdan, ja useat menettävät henkesä. Tieria syyttää Sajia tahattomasta pahantahtoisuudesta, ja siihen syylisyyden vaivaama Saji, joka siihen asti oli mielessään kieltäytynyt käsittelemästä taisteluiden todellisuutta, liittyy Celestial Beingiin.


title: Kidō senshi Gundam 00

text:
Tutkimuksen tuloksena selviää, että A-Lawsin taustalla ovat Aeolia Schenbergin suunitelmansa toteuttamista varten luomat keinotekoiset ihmiset, innovadet. Vaikka Celestial Beingille selviääkin
vihollisen todelliset kasvot, A-Lawsin mahti kasvaa päivä päivältä, ja lopulta se saa käyttöönsä satellittiase Memento Morin, jonka voima riittää tuhoamaan kokonaisen Lähi-idän valtion. Koska A-Laws hallitsee myös mediaa, tapahtumien todellinen kulku ei selviä maailmalle, ja liittovaltio korruptoituu yhä pahemmin. Sattuman kautta Sajista tulee 00 Gundamin tukikone 0 Raiserin pilotti, ja hänen ansiostaan se onnistuu telakoitumaan 00 Gundamin kanssa, mikä pelastaa Celestial Beingin. Seurauksena tapahtuvan tuntemattoman ilmiön seurauksena Saji saa kuitenkin tietää, että Louise on liittynyt A-Lawsiin kostaakseen perheensä kuoleman. Saji hämmentyy syvästi, mutta vannoo kamppailevansa pelastaakseen Louisen ja lopettaakseen turhat taistelut.


title: Kidō senshi Gundam 00

text: Muutamia päiviä sen jälkeen, kun Celestial Being onnistuu Memento Morin tuhoamisessa liittovaltiossa tapahtuu vallankaappausyritys ja Afrikan avaruushissi miehitetään, jolloin 60 000 ihmistä joutuu panttivangiksi. Kapinallisten suunnitelmana on antaa panttivankien toimi A-Lawsin julmuuksien todistajina, jolloin he voisivat kertoa totuuden maailmalle. A-Laws kuitenkin aikoo käyttää salassa rakentamaansa toista Memento Moria tuhotakseen avaruushissin panttivankeja myöten ennen kuin totuus ehtii paljastua. Setsuna ja kumppanit hyökkäävät toistakin Memento Moria vastaan, mutta se onnistuu tuhoamaan avaruushissin, jolloin siitä irtoavat lukemattomat palaset syöksyvät maahan aiheuttaen suurkatastrofin. Tällöin CB, liittovaltion armeija, A-Laws, Katharon ja kapinalliset kamppailevat yhdessä vähentääkseen hissin osien aiheuttamia tuhoja. Virallinen totuus tästä ”Break Pillar” -tapauksesta oli, että sen takana olivat kapinalliset. Tämä saa A-Lawsin koventamaan otteitaan entisestään, mutta samalla, ironista kyllä, maailman ihmiset yhdistyivät tapauksen seurauksena.


title: Kidō senshi Gundam 00

text: Neljä kuukautta Break Pillar -tapauksen jälkeen CB onnistuu tuhoamaan toisenkin Memento Morin ja käynnistää operaation Vedan kaappaamiseksi takaisin. Myös Katharon ja liittovaltion armeija tukevat CB:tä, ja tilanne kehittyy viimeiseksi taisteluksi A-Lawsia ja innovadeja vastaan. CB saa Vedan takaisin hallintaansa 00 Gundamin Trans-Am Burst -toiminnon avulla, ja Louise vapautuu häntä vuosikausia kahlinneesta vihastaan.


title: Kidō senshi Gundam 00

text: Taistelu päättyy itseään ihmiskunnan armoitetuksi johtajaksi tarkoitettuna pitävän innovadejen ykkösmies Ribbonsin ja tulevaisuuden puolesta taistelevan Setsunan väliseen kaksinkamppailuun. Innovadet häviävät, lukemattomiin julmuuksiin syyllistynyt A-Laws-järjestö lakkautetaan ja CB päättää jäädä olemaan olemassa voimana, joka estäisi tulevaisuudessakin sodat.


title: Kidō senshi Gundam 00

text: Kts.


title: Kidō senshi Gundam 00

text:
Kts.
Sarjan alku- ja loppulaulujen yhteydessä ei näytetty laulujen sanoja.


title: Kidō senshi Gundam 00

text:
Kaikki jaksot on käsikirjoittanut Yōsuke Kuroda.
Viikko ennen sarjan alkua, 29.9.2007 lähetettiin 17.30–18.00 saran alkua juhlistava erikoislähetys ”Kidō senshi Gundam 00 hirōen” (viikkoa myöhemmin SBS- ja RCC-kanavilla). Sarjan ensimmäisen jakson lähetystä edeltävänä yönä 6.10.2007 0.25–1.20 nähtiin vain MBS:llä ”Kidō senshi Gundam 00 hirōen: kanzenban”, jossa oli ensimmäisessä erikoisohjelmassa näyttämättä jääneitä haastatteluja.


title: Kidō senshi Gundam 00

text:
Sarjan uusintoja näytettiin myös Kids Station -kanavalla. Animax-kanava näyttää kuukausittain jonkin Gundam-teoksen ja on näyttänyt kaikki muut lauantaikuuden sarjat, mutta Gundam 00:aa ei kanavalla ole nähty (lauantaikuuden sarjoista Kids Station näytti Gundam Seed - ja Gundam Seed Destiny -sarjat ensin).
Toisella kaudella sarjaa näytettiin samaan kellonaikaan koko Japanissa. Näin tapahtui ensimmäistä kertaa Gundamin historiassa, ellei TXN:n näyttämää SD Gundam Force -sarjaa oteta lukuun.


title: Kidō senshi Gundam 00

text: TBS-kanavalla seuraavan jakson teaser jätettiin näyttämättä 17. jaksosta eteenpäin. Tokyo MX -kanavalla toista kautta alettiin näyttää heti seuraavalla viikolla ensimmäisen kauden päätyttyä kanavalla. Näin sarja näytettiin kokonaisuudessaan ensimmäistä kertaa yhden vuoden aikana.


title: Kidō senshi Gundam 00

text: Samaan aikaan televisiosarjan kanssa julkaistiin eri lehdissä samaan jatkumoon kuuluvia virallisia sivutarinoita, jotka kertovat mm. televisiosarjon hahmoja edeltäneistä Gundam meistereist ja Celestial Beingin tukijoukko Feresten toimista sarjakuvien, romaanien ja dioraamojen muodossa.Näitä sarjakuvia julkaistiin Magazine E-no -, Kerokero Ace - ja Gundam Ace -lehdissä. Romaanit julkaistiin Kadokawa Sneaker bunko -pokkarisarjassa ja ne kirjoitti Noboru Kimura. Piirroksista vastasivat Kōhei Yoneyama, Takayuki Yanase, Taraku Uon ja Nohiro Washio (vain toisessa osassa). Romaaneja kaupattiin sarjan täydellisinä romaaniversioina.


title: Kidō senshi Gundam 00

text: Seuraavat pelit julkaisi Bandai Namco Games.Kuunnelma-CD:t suunnitteli Sunrise ja julkaisi JVC Entertainment.


title: Kidō senshi Gundam 00

text: Special Editionit ovat pääasiassa tv-sarjan materiaalista koostettuja kokoelmaelokuvia, joiden animaatioon ja ääniraitaan on kuitenkin tehty joitakin muutoksia.


title: Pontus Hanson

text: Pontus Hanson (24. toukokuuta 1884 Kristinehamn – 4. joulukuuta 1962 Tukholma) oli ruotsalainen vesipalloilija ja uimari. Hän kilpaili kesäolympialaisissa vuosina 1908, 1912 ja 1920. Hän sai vesipallossa yhden hopeamitalin ja kaksi pronssia sekä lisäksi uinnissa yhden pronssimitalin Lontoon olympialaisissa 1908 200 metrin rintauinnissa ajalla 3.14,6. Myös hänen veljensä Sven Hanson kilpaili olympialaisissa.


title: Urheilupuiston koulu

text: Urheilupuiston koulu voi tarkoittaa seuraavia:


title: Ensio Uoti

text: Ensio Ilmari Uoti (5. syyskuuta 1897 Pori – 1966 Aachen) oli suomalainen poliitikko ja kansallissosialisti, joka 1930-luvulla toimi äärioikeistolaisen Suomalaissosialistisen Työväen Puolueen johtajana.


title: Ensio Uoti

text: Ensio Uotin vanhemmat olivat anarkistina tunnettu pastori Juho Henrik Uoti ja kansakoulunopettaja Augusta Matilda Laurila (1863–1936). Vuonna 1919 hän muutti Saksaan opiskelemaan insinööriksi, jonka jälkeen Uoti kävi Suomessa vain satunnaisesti. Uoti valmistui Aachenin teknillisen korkeakoulun metallurgian osastolta diplomi-insinööriksi vuonna 1924.


title: Ensio Uoti

text: Vuosina 1932–1934 Uoti toimi aktiivisesti Suomalaisen Työn Puolueessa, Suomen Kansallissosialistisessa Liitossa, Isänmaallisessa kansanliikkeessä ja Suomen Kansan Järjestössä. Hän oli SKSL:n hallituksen puheenjohtaja, kunnes riitautui Yrjö Ruudun kanssa ja erotettiin puolueesta elokuussa 1933. Uoti edusti SKSL:n saksalaistyylistä suuntausta, josta Ruutu pyrki erottautumaan. Tämän jälkeen hän toimi puolisen vuotta IKL:ssä, josta Uoti myös erotettiin. SKJ:ssä hän vaikutti vuonna 1934, kunnes joutui konfliktiin johtaja Arvi Kalstan kanssa. Tämän jälkeen Uoti oli mukana perustamassa Suomalaissosialistista Työväen Puoluetta marraskuussa 1934.


title: Ensio Uoti

text: SSTP osallistui vuoden 1936 eduskuntavaaleihin Uudenmaan vaalipiirissä. Puolueen listan otsikossa oli iskulause ”parempi palkka työstä”. Vaalikampanjassa hyökättiin niin marxilaisia kuin IKL:ää vastaan. Helsingissä kiersi puolueen vaalimainoksilla varustettu auto, joka herätti huomiota suuren hakaristilippunsa vuoksi. Puolueen lista sai korkeintaan muutamia satoja ääniä. SSTP lakkautettiin jatkosodan jälkeen (23. syyskuuta 1944 voimaan tulleen) välirauhansopimuksen 21. artiklan nojalla 12. lokakuuta 1944.


title: Ensio Uoti

text: Syksyllä 1939 Uoti kutsuttiin liikekannallepanon yhteydessä armeijan palvelukseen mutta joulukuussa 1939 hänen sallittiin matkustaa tunnustelutehtäviin Berliiniin. Oman kertomansa mukaan Uoti pääsi tapaamaan Heinrich Himmleriä joka olisi sanonut että Saksa ei tule sallimaan Suomen miehitystä ja että jo kahden vuoden päästä Saksa ja Neuvostoliitto olisivat sodassa. Uotin mukaan Saksa olisi tarjoutunut lähettämään Suomeen jo tammikuussa 1940 Ahvenanmaan kautta 100 000 miehen avustusretkikunnan jos Suomen hallitus muutettaisiin "saksalaisystävälliseksi". Mistään riippumattomasta lähteestä ei ole kuitenkaan löytynyt vahvistusta sille että Uoti olisi todella tavannut Himmlerin tuolloin. Matkan aikana Uoti kuitenkin puolusti Berliinissä Suomen raha- ja finanssipolitiikkaa koskenutta väitöskirjaansa ja palattuaan Suomeen helmikuussa 1940 hän raportoi tuloksettomasta matkastaan ulkoministeri Väinö Tannerille.


title: Ensio Uoti

text: Uoti tuomittiin talvisodan jälkeen kuuden kuukauden vankeusrangaistukseen virkarikoksesta, ja lisäksi hän oli Valpon seurantalistalla vakoilusta epäiltynä. Sotien jälkeen Uoti oli vielä ehdokkaana vuoden 1951 eduskuntavaaleissa. Hän halusi myös ehdokkaaksi vuoden 1956 presidentinvaaleihin pääsemättä kuitenkaan edes ehdokkaaksi.


title: Ensio Uoti

text: Vuonna 1955 Arvo Onni Salmisen kustantama aikakauslehti "Yleisö" tuki Uotin presidentinvaalikampanjaa Urho Kekkosta vastaan. Lehden lokakuun numerossa ilmestyi hänen kirjoittamansa artikkeli "Ohjaan vapauteen – Kekkonen ajaa kommunismiin". Samana vuonna Uoti julkaisi myös omakustannekirjan "Näin tahtoi valtiomies – Tämän saivat aikaan diletantit", jossa hän väitti parlamentaarisen demokratian johtavan enemmistöpuolueiden diktatuuriin ja lopulta sosialisoimiseen sekä proletariaatin diktatuuriin. Uoti tarjosi tilalle omaa vaihtoehtoaan ”todellista suomalaista demokratiaa”.


title: Ensio Uoti

text: Ensio Uoti kuoli Saksan Aachenissa vuonna 1966.


title: Déborah Anthonioz

text: Déborah Jessica Anthonioz (s. 29. elokuuta 1978 Thonon-les-Bains) on ranskalainen lumilautailija. Hän kilpaili vuoden 2006 talviolympialaisissa lumilautakrossissa ja sijoittui kymmenenneksi. Vuoden 2010 talviolympialaisissa Vancouverissa hän sai siinä hopeaa.


title: Déborah Anthonioz

text: Anthonioz sai X Games -pronssin vuonna 2011. Hän on voittanut myös Ranskan-mestaruuksia lumilautakrossissa.


title: Tony Ramoin

text: Tony Émile Frédéric Ramoin (s. 23. joulukuuta 1988 Cannes) on ranskalainen lumilautailija. Hän kilpaili vuoden 2010 talviolympialaisissa Vancouverissa ja sai pronssimitalin miesten lumilautakrossissa.


title: Gile Steele

text: Gile Steele (24. syyskuuta 1908 Ohio – 16. tammikuuta 1952 Culver City, Kalifornia) oli yhdysvaltalainen puvustaja. Hän aloitti uransa Metro-Goldwyn-Mayerilla.


title: Gile Steele

text: Hän voitti parhaan puvustuksen Oscar-palkinnon kaksi kertaa. Ensimmäisen kerran vuoden 1950 Oscar-gaalassa mustavalkoelokuvasta "Perijätär" ja toisen kerran vuoden 1951 gaalassa värielokuvasta "Samson & Delila". Kuolemansa jälkeen hän oli kahtena vuonna peräkkäin ehdolla parhaan puvustuksen palkintoon; vuonna 1952 elokuvista "King Lady" ja "Kuolematon Caruso" ja vuonna 1953 elokuvasta "Iloinen leski".


title: Cornelia Sideri

text: Cornelia Sideri (s. 29. joulukuuta 1938) on romanialainen entinen meloja. Hän kilpaili vuoden 1964 kesäolympialaisissa Tokiossa ja sai pronssia 500 metrin kajakkikaksikossa yhdessä Hilde Lauerin kanssa.


title: Alexander Cudmore

text: Alexander Cudmore (10. helmikuuta 1888 Saint Louis, Missouri – 18. joulukuuta 1944 Saint Louis, Missouri) oli yhdysvaltalainen jalkapalloilija. Hän kilpaili vuoden 1904 kesäolympialaisissa Saint Louisissa ja kuului siellä hopeaa saaneeseen Christian Brothers College -joukkueeseen.


title: Conrad von Soest

text: Conrad von Soest tai Konrad von Soest (noin 1370 Dortmund - noin 1422) oli myöhäisgotiikan maalari Saksassa. Hänen tuotannollaan oli mestari Francken ohella paljon vaikutusta pohjoiseurooppalaiseen ja varsinkin burgundilaiseen maalaustaiteeseen 1400-luvun lopulla.


title: Conrad von Soest

text:
Soestin työpaja toimi hansakaupunki Dortmundissa.
Hänen teoksissaan on vaikutteita ranskalaisesta kirjamaalauksesta ja alankomaiden taiteesta.


title: Äänimaisema

text: Äänimaisema kanadalaisen säveltäjä ja kirjailija R. Murray Schaferin 1960-luvulla lanseeraama käsite. Äänimaisema on melun, musiikin, luonnon äänten, ihmisen tai teknologian äänten kokonaisuus, jossa kulloinkin olemme. Termi voi viitata reaalisiin ympäristöihin tai abstrakteihin konstruktioihin kuten sävellyksiin silloin, kun niitä tarkastellaan ympäristöinä.


title: Äänimaisema

text: Äänimaisema voi teknisesti ottaen olla mikä tahansa äänellisen ympäristön osa, jota voidaan tutkia. Äänimaisema ei ole kuitenkaan yksinkertaisesti ääniympäristön synonyymi, vaan se viittaa siihen, kuinka yksilö tai yhteisö kokonaisuudessaan ymmärtää ääniympäristön sitä kuunnellessaan.


title: Äänimaisema

text:
Perusäänet (keynote sound) ovat niitä ympäristön ääniä, joita ei tavallisesti kuulla tietoisesti. Perusäänet muodostavat taustan muiden äänten havaitsemiselle, sillä usein ne kuuluvat taukoamatta. Esimerkiksi liikenteen humina, meren kohina tai kosken pauhu ovat tällaisia perusääniä, joihin totutaan. Perusääntä ei tietoisesti havaita, mutta muutokset näissä äänissä vaikuttavat kuulijaan.
Signaalilla (sound signal) puolestaan tarkoitetaan tietoisesti kuunneltavaa, merkityksellistä ääntä. Signaali välittää tietyn viestin. Esimerkiksi herätyskellon ääni kertoo, että täytyy herätä ja kirkonkellot kutsuvat puolestaan jumalanpalvelukseen.


title: Äänimaisema

text: Äänten merkitys on aina havaitsijasta riippuvainen. Eri ihmiset kokevat äänen eri tavoin. Toiselle jokin melun taso voi olla häiritsevämpi kuin toiselle, koska tottumiskysymykset ovat erilaiset. Äänen havainnointiin vaikuttavat myös yksilön mielentila, aika, paikka ja muut tekijät.


title: Äänimaisema

text: Äänimaisematutkimus on melko uusi musiikintutkimuksen osa-alue, ja se on monitieteinen tutkimusala, jolloin aihetta lähestytään useasta näkökulmasta. Akustikot tutkivat äänen käyttäytymistä erilaisissa tiloissa, arkkitehdit suunnittelevat akustisesti toimivia rakennuksia, psykologit selvittelevät äänten vaikutuksia ihmiseen, ja kuulontutkijat kuulon ja korvan ominaisuuksia. Muusikot, säveltäjät ja media-alan ammattilaiset yrittävät luoda uudenlaisia äänellisiä elämyksiä. Äänimaisematutkimuksen tavoitteena on siis selvittää, miten äänimaisemat eroavat toisistaan ajassa ja paikassa sekä tutkia, miten äänet vaikuttavat käyttäytymiseemme.


title: Äänimaisema

text: Äänimaisematutkimuksessa ääntä ei pidetä ainoastaan ongelmana, meluna, vaan se tarkastelee erilaisia tapoja, joilla ihmiset käyttävät ääniä. Ihmisten välisessä kommunikaatiossa äänimaisemat ovat merkittäviä heidän identiteetilleen ja suunnistamiselleen erilaisissa fyysisissä ympäristöissä.


title: Äänimaisema

text: Suomeen äänimaisematutkimus saapui 1980-luvun loppupuolella ja Suomessa alalla toimii aktiivisesti Suomen Akustisen Ekologian Seura. Äänimaisematutkimuksen kattojärjestö on vuonna 1993 perustettu World Forum for Acoustic Ecology.


title: Äänimaisema

text: Suomen Akustisen Ekologian Seuran tarkoituksena on tehdä tunnetuksi ääniympäristön merkitystä elinympäristölle, ihmisten elämysmaailmoille ja hyvinvoinnille sekä lisätä kiinnostusta ääniympäristöä kohtaan.


title: Isaac Brock (muusikko)

text: Isaac Brock (s. 9. heinäkuuta 1975 Helena, Montana) on laulaja, kitaristi, banjonsoittaja ja lauluntekijä yhdysvaltalaisessa Modest Mouse -yhtyeessä. Lauluntekijänä hänet tunnetaan muun muassa ovelista sanaleikeistä ja vertauskuvien tiheästä käytöstä. Brock tunnetaan myös sivuprojektistaan Ugly Casanovasta.


title: Gustav Voerg

text: Gustav Voerg (7. kesäkuuta 1870 Saksa – 21. huhtikuuta 1944 Saint Louis, Missouri) oli yhdysvaltalainen soutaja. Hän edusti Saint Louisin Western Rowing Clubia.


title: Gustav Voerg

text: Voerg kilpaili kesäolympialaisissa 1904 Saint Louisissa ja sai perämiehettömässä nelikossa pronssia John Freitagin, Lou Heimin ja Frank Dummerthin kanssa. Voerg oli myös uimari ja keilaaja.


title: Pomarfin

text: Pomarfin Oy on suomalainen jalkinealan perheyritys joka valmistaa jalkineita Pomar-tuotemerkillä. Yritys perustettiin vuonna 1960 Pomarkussa, kun Toivo ja Kirsti Leppänen alkoivat valmistaa lasten kenkiä. Nykyään toiminnasta vastaavat Jarno ja Päivi Fonsén. GORE-TEX® lisenssin Pomarfin Oy sai vuonna 1994 ja Pomarfin on tunnettu GORE-TEX® jalkineistaan.


title: Pomarfin

text: Pomar-mallistoon kuuluu naisten, miesten sekä lasten pohjoisen oloihin ja elämäntapaan suunniteltuja jalkineita.


title: Pomarfin

text: Pomar-kengät valmistetaan EU:ssa. Enää 3% maailman kengistä valmistetaan Euroopassa. Pomarfinin toimipaikat sijaitsevat Pomarkussa ja Pärnussa. Tuotanto on keskittynyt Pärnuun, jossa työskentelee 110 henkilöä. Pomarkussa toimitaan toimisto- ja logistiikkatehtävissä. Jalkineita valmistetaan vuodessa noin 200 000 paria Suomen, Ruotsin, Norjan, Venäjän ja Japanin markkinoille.


title: Pomarfin

text: Pomarfin perusti vuonna 1998 massaräätälöityjä kenkiä valmistavan Left Foot Companyn. Konseptissa asiakkaan jalka mitataan 3D-lasermittauslaitteella, ohjelma vertaa skannausta lestikirjastoon, josta valitaan sopivimmat lestit. Tämän jälkeen asiakas saa valita kengän mallin ja materiaalit. Valmiit räätälöidyt kengät toimitetaan 3-4 viikon kuluttua tilauksesta.


title: Pomarfin

text: Yritys myytiin sijoittajille, mutta Pomarfinille jäi pieni osuus. Se hakeutui konkurssiin vuonna 2016.


title: Albert Nasse

text: Albert F. ("Al") Nasse (2. heinäkuuta 1878 Saint Louis, Missouri – 21. marraskuuta 1910 Saint Louis, Missouri) oli yhdysvaltalainen soutaja. Hän kilpaili Century Boat Clubille. Hän osallistui vuoden 1904 kesäolympialaisiin Saint Louisissa ja voitti siellä kultaa perämiehettömässä nelikossa Arthur Stockhoffin, Gus Erkerin ja George Dietzin kanssa.


title: Haapaposliinikas

text: Haapaposliinikas ("Pheosia tremula") on jokseenkin yleinen, nirkkoihin kuuluva yöperhonen.


title: Haapaposliinikas

text: Haapaposliinikas muistuttaa huomattavan paljon hieman yleisempää koivuposliinikasta ("Pheosia gnoma"). Siipien pohjaväri on valkoinen. Etusiiven takareuna on koko siiven leveydeltä musta ja siiven ulkoreunan ruskea väri kapenee vyöhykkeeksi mustan alueen etupuolelle ja ulottuu siiven tyveen saakka. Siiven etureunassa on kärjestä suunnilleen siiven puoliväliin ulottuva mustanruskea laikku. Siiven ulkoreunasta suuntautuu sisäänpäin muutamia kapeita valkoisia viiruja ja takareunassa on tumma suomutupsu. Takasiivet ovat hyvin vaaleanharmaat ja niiden takareunassa on melko tarkkarajainen tumma laikku. Pohjoiset yksilöt ovat harmaamman sävyisiä kuin perusmuoto. Siipiväli on koiraalla 39–50 mm ja naaraalla 42–56 mm.


title: Haapaposliinikas

text: Haapaposliinikkaan elinalue kattaa lähes koko Keski- ja Etelä-Euroopan ulottuen idässä Turkkiin ja Keski-Aasiaan saakka. Suomessa haapaposliinikasta tavataan melko yleisenä Etelä- ja Keski-Suomessa pohjoisrajan ollessa suunnilleen Kemi-Lieksa-linjalla. Perhoset lentävät kesäkuun alusta elokuun alkuun lennon hipun ollessa heinäkuun lopulla. Lämpiminä vuosina osittainen toinen sukupolvi on lennossa elo-syyskuussa.


title: Haapaposliinikas

text: Haapaposliinikas elää kuivilla ja lämpimillä paikoilla, joilla kasvaa toukan ravintokasveja. Se vaatii elinpaikaltaan enemmän lämpöä kuin koivuposliinikas. Perhoset lepäävät päivisin matalalla puiden rungoilla tai oksilla ja aloittavat lennon pimeän laskeuduttua. Lento jatkuu keskiyöhön, joskus aamuyölle saakka. Koiraat tulevat valolle selvästi naaraita useammin. Perhosta ei yleensä tavata samalta paikalta kovin runsaslukuisena ja yksilömäärissä on suurta vuosittaista vaihtelua.


title: Haapaposliinikas

text: Naaras munii oksille ja lehdille 175–200 munaa pieninä ryhminä. Munat kuoriutuvat noin viikon kuluttua ja toukat elävät aluksi ryhminä, myöhemmin yksittäin. Toukka syö lehteä reunasta alkaen ja aina syötyään jonkin aikaa se palaa lehtiruodille, jolla se lepää pää lehteen päin. Täysikasvuinen toukka koteloituu elo-syyskuun vaihteessa maakoloon, karikkeeseen tai lehtien väliin tekemäänsä kotelokoppaan. Toisen sukupolven toukat koteloituvat lokakuussa. Kotelo on talvehtiva vaihe.


title: Haapaposliinikas

text: Toukka elää haavalla ("Populus tremula") sekä pajuilla ("Salix").


title: Arthur Stockhoff

text: Arthur Martin Stockhoff (19. marraskuuta 1879 Saint Louis, Missouri – 20. lokakuuta 1934 Saint Louis, Missouri) oli yhdysvaltalainen soutaja. Hän kilpaili Century Boat Clubille. Hän osallistui vuoden 1904 kesäolympialaisiin Saint Louisissa ja voitti perämiehettömässä nelikossa kultaa Gus Erkerin, George Dietzin ja Albert Nassen kanssa.


title: Arthur Stockhoff

text: Stockhoff työskenteli hammaslääkärinä Saint Louisissa.


title: Kärsänirkko

text: Kärsänirkko ("Pterostoma palpinum") on yleinen yöperhonen.


title: Kärsänirkko

text: Kärsänirkko esiintyy Pohjoismaissa kahtena hieman erinäköisenä alalajina, joiden levinneisyysalueetkin ovat erilaiset.


title: Kärsänirkko

text: Alalaji "P. p. palpinum" on levinneisyydeltään eteläisempi. Etusiivet ovat harmaanruskeat, joskus tummemmat, ja siipisuonten kohdalla on kapeita tummia viiruja. Siiven kärkiosassa siiven poikki kulkee viistottain kaksi tummaa, varjomaista poikkijuovaa. Takasiivet ovat lähes yksiväriset, vain reunoja kohti hieman tummenevat ja samanväriset kuin etusiivet. Alalaji "P. p. lapponicum" on pohjoisempi. Sen takasiivet ovat lähes yksivärisen valkoiset eikä etusiivissäkään ole selvää kuviointia. Molemmilla alalajeilla Etusiiven ulkoreuna on voimakkaasti aaltoileva ja siiven sisäänpäin kaartuvassa takareunassa on leveä suomutupsu. Molemmilla sukupuolilla on paksut ja pitkät huulirihmat, jotka osoittavat kärsämäisesti eteenpäin. Lisäksi koiraalla on selvästi siipiä pitemmän takaruumiinsa kärjessä pitkä, kaksihaarainen tupsu. Keskiruumiin päällä on huppumainen karvatupsu eikä perhosen päätä ole helppo nähdä. Naaras on kookkaampi ja sillä on rotevampi vartalo. Siipiväli on naaraalla 44–54 mm kun koiraat jäävät 39–48 mm kokoon.


title: Kärsänirkko

text: Levinneisyysalue kattaa lähes koko Euroopan ja Etelä-Euroopassa on oma alalajinsa "P. p. ponticum". Idässä levinneisyys ulottuu Kiinan pohjoisosiin. Suomessa alalajia "P. p. palpinum" tavataan koko maan etelä- ja keskiosissa Pohjois-Pohjanmaan ja Kainuun korkeudelle saakka. Alalajia "P. p. lapponicum" tavataan siitä pohjoiseen aina Saariselän korkeudelle saakka. Alalaji "P. p. palpinum" lentää lahtena päällekkäisenä sukupolvena ensin toukokuusta kesäkuun loppuun ja runsaslukuisempana toisena sukupolvena kesäkuun lopulta elokuun loppuun. Alalaji "P. p. lapponicum" lentää kesäkuun alusta heinäkuun alkuun.


title: Kärsänirkko

text: Kärsänirkko viihtyy lehti- ja sekametsissä, pensaikoissa sekä puutarhoissa ja puistoissa, pohjoisessa usein jokien rannoilla, ja sitä tapaa harvoin tyypillisen elinympäristön ulkopuolella. Laji on yleinen, mutta perhosia tapaa harvoin runsaslukuisina. Päivisin puiden rungoilla tai kasvillisuudessa lepäävät perhoset aloittavat lennon iltahämärässä ja lentävät keskiyöhön, joskus aamuyöllekin. Koiraat tulevat valolle, mutta naaraita ei valolta tapaa juuri koskaan.


title: Kärsänirkko

text: Naaras munii 75–130 munaa yksitellen tai parin munan ryhmiksi. Toukat elävät luultavasti enimmäkseen latvustoissa ja niitä tapaa tavallisesti vain yksittäin. Ensimmäinen toukkasukupolvi on täysikasvuinen heinäkuussa, toinen syys-lokakuussa. Kotelo on maanpinnalla tai heti sen alla karikkeella naamioidun kotelokopan sisällä. Kotelo talvehtii, usein kahdesti ennen aikuisen perhosen kuoriutumista.


title: Kärsänirkko

text: Toukan ravintokasveja ovat haapa ("Populus tremula") sekä pajut ("Salix").


title: Frederick Suerig

text: Frederick G. ("Fred") Suerig (21. kesäkuuta 1878 Missouri – 8. joulukuuta 1929 Saint Louis, Missouri) oli yhdysvaltalainen soutaja. Hän kilpaili Mound City Rowing Clubille. Hän osallistui vuoden 1904 kesäolympialaisiin Saint Louisissa ja sai perämiehettömässä nelikössä hopeaa Martin Formanackin, Charles Amanin ja Michael Begleyn kanssa.


title: Frederick Suerig

text: Suerig työskenteli pappina.


title: Charles Aman

text: Charles Aman (25. syyskuuta 1887 Kansas City, Missouri – 1. syyskuuta 1936 Kansas City, Missouri) oli yhdysvaltalainen soutaja. Hän kilpaili Mound City Rowing Clubille (St. Louis). Hän osallistui vuoden 1904 kesäolympialaisiin St. Louisissa ja sai hopeaa perämiehettömässä nelikossa Frederick Suerigin, Martin Formanackin ja Michael Begleyn kanssa.


title: Charles Aman

text: Aman teki itsemurhan.


title: Matti Aaltonen (arkkitehti)

text: Matti Johannes Aaltonen (21. maaliskuuta 1921 Helsinki – 25. syyskuuta 1978 Oulu) oli suomalainen arkkitehti, professori ja kuvanveistäjä.


title: Matti Aaltonen (arkkitehti)

text: Matti Aaltosen vanhemmat olivat akateemikko Wäinö Aaltonen ja laulaja Aino A. Pietiläinen. Matti oli heidän esikoisensa. Matti Aaltonen valmistui ylioppilaaksi vuonna 1939 Kallion yhteiskoulusta. Hän opiskeli arkkitehdiksi Teknillisessä korkeakoulussa ja valmistui vuonna 1952. Matti Aaltonen avioitui vuonna 1945 Irma Väisäsen kanssa. Pariskunta perusti oman arkkitehtitoimiston, joka toimi vuosina 1954–1972. Vuodesta 1972 Matti Aaltosella oli uusi arkkitehtitoimisto yhdessä toisen vaimonsa, arkkitehti Terttu Tenhusen kanssa. Ero Irma Aaltosesta astui virallisesti voimaan 1973. Matti Aaltonen toimi lyhyitä kausia Teknillisen korkeakoulun opettajana sekä vuodesta 1962 Oulun yliopiston arkkitehtiosaston vt. professorina ja vuodesta 1965 kuolemaansa asti varsinaisena professorina. Hän toimi myös yliopiston asemakaavaopin laitoksen esimiehenä. Hän kuului Oulun kaupunkisuunnittelutoimikuntaan ja oli Oulun seutukaavatoimikunnan puheenjohtajana 1972–1975.


title: Matti Aaltonen (arkkitehti)

text: Matti Aaltonen avusti 1940- ja 1950-luvuilla isäänsä Wäinö Aaltosta useiden muistomerkkien suunnittelussa. Matti ja Irma Aaltosen suunnittelemia muistomerkkejä ovat esimerkiksi panssarirykmentin muistomerkki Parolassa (1959), Oskari Tokoin muistomerkki Kannuksessa (1967) sekä Karstulan kirkon (1957), Petäjäveden kirkon (1953) ja Reposaaren (1952) sankarihautamuistomerkit. Toimisto suunnitteli myös esimerkiksi Helsingin juutalaisen seurakunnan koulun ja seurakuntatalon (1961), modernin Hailuodon kotakirkon (1972) ja Turussa sijaitsevan Wäinö Aaltosen museon (1967). Myöhemmin Aaltonen myös toimi museon intendenttinä. Matti ja Terttu Aaltosen yhteistä tuotantoa on muun muassa runoilija Aaro Hellaakosken muistomerkki (1976) Oulussa. Matti Aaltonen suunnitteli myös asemakaavat Espoon Karakallioon sekä Oulun Koskelaan ja Tuiraan.


title: George Reiffenstein

text: George Patten ("Pat") Reiffenstein (17. maaliskuuta 1883 – 9. kesäkuuta 1932) oli kanadalainen soutaja. Hän syntyi ja kuoli Ontariossa. Hän kilpaili Argonaut Rowing Clubille (Toronto).


title: George Reiffenstein

text: Reiffenstein osallistui vuoden 1904 kesäolympialaisiin Saint Louisissa ja sai siellä hopeaa kahdeksikossa.


title: Punainen kirja (Juhana III)

text: Punainen kirja oli Ruotsin kuningas Juhana III:n vuonna 1576 tai 1577 julkaisema uusi jumalanpalvelusjärjestys, jossa luterilaiseen jumalanpalvelukseen pyrittiin yhdistämään piirteitä katolisesta messusta.


title: Punainen kirja (Juhana III)

text: Puolalaisen prinsessan Katariina Jagellonican kanssa naimisissa ollut Juhana ihaili katolisen kirkon ulkoisia menoja ja seremonioita, joiden suuntaan halusi muuttaa Ruotsin kirkon toimintaa. Punaisessa kirjassa jumalanpalvelukseen olisi liitetty osia katolisesta messusta, mutta jätetty pois luterilaisuuden kannalta ongelmallisia kohtia, kuten ristinmerkkien teko ja kumarrukset. Punaista kirjaa kannatti muun muassa arkkipiispa Laurentius Gothus, mutta enemmän se herätti vastustusta. Nimekkäisiin vastustajiin kuului muun muassa Kaarle-herttua. Kuninkaan kiinnostus katolisuuteen laimeni kuningattaren kuoltua ja Punaisen kirjan noudattamisesta luovuttiin Juhanan kuoltua 1592.


title: Constance Titus

text: Constance Sutton Titus (14. elokuuta 1873 Pass Christian, Mississippi – 24. elokuuta 1967 Bronxville, New York) oli yhdysvaltalainen soutaja. Hän kilpaili New Yorkin Atalanta Boat Clubille. Hän osallistui vuoden 1904 kesäolympialaisiin Saint Louisissa ja sai siellä yksikössä pronssia.


title: Constance Titus

text: Titus toimi yli 50 vuoden ajan vakuutusmeklarina.


title: Frank Dummerth

text: Frank Dummerth (6. tammikuuta 1871 Saint Louis, Missouri – 7. elokuuta 1936 Saint Louis, Missouri) oli yhdysvaltalainen soutaja. Hän kilpaili Western Rowing Clubille (Saint Louis). Hän osallistui vuoden 1904 kesäolympialaisiin Saint Louisissa ja sai siellä pronssia perämiehettömässä nelikossa.


title: Klaus Fleming (täsmennyssivu)

text: Klaus Fleming voi tarkoittaa seuraavia Fleming-sukuisia suomalaisia historiallisia henkilöitä:


title: Julius Körner

text: Julius Körner (2. huhtikuuta 1870 – ?) oli saksalainen soutaja. Hän kilpaili Hampurin RC Favorite-Hammonialle. Hän osallistui vuoden 1900 kesäolympialaisiin Pariisissa ja sai pronssia perämiehellisessä nelikossa.


title: Daniel Soubeyran

text: Ovide Daniel Louis Henri Soubeyran (11. elokuuta 1875 Dieuletif – 8. helmikuuta 1959 Torino) oli ranskalainen soutaja. Hän kilpaili Club Nautique de Lyonille. Hän osallistui vuoden 1900 kesäolympialaisiin Pariisissa ja sai hopeaa perämiehellisessä nelikossa.


title: Georges Lumpp

text: Georges Joseph Lumpp (18. syyskuuta 1874 La Guiche – 1934) oli ranskalainen soutaja. Hän kilpaili Club Nautique de Lyonille. Hän osallistui vuoden 1900 kesäolympialaisiin Pariisissa ja sai hopeaa perämiehellisessä nelikossa.


title: Hugo Rüster

text: Hugo Rüster (15. tammikuuta 1872 – ?) oli saksalainen soutaja. Hän kilpaili Hampurin RC Favorite-Hammonialle. Hän osallistui vuoden 1900 kesäolympialaisiin Pariisissa ja sai pronssia perämiehellisessä nelikossa.


title: Matti Klemettilä

text: Matti Klemettilä (1875–1964) oli suomalainen monarkisti, joka päätti vuonna 1937 pyrkiä Suomen kuninkaaksi nimellä "Matti I". Hän suunnitteli kuninkaana menevänsä naimisiin joko jonkun amerikkalaisen miljoonaperijättären kanssa tai sitten Englannin prinsessa Margaretin kanssa. Uusi kuninkaanlinna oli tarkoitus rakentaa Helsingin Tähtitorninmäelle.


title: Matti Klemettilä

text: Klemettilä oli 1900-luvun alussa menestyvä vaasalainen kauppias, joka oli mukana perustamassa Maalaisliittoa ja sanomalehti "Ilkkaa". Hän menetti kuitenkin omaisuutensa konkurssissa ensimmäisen maailmansodan aikana. Tämän jälkeen Klemettilä työskenteli muun muassa renkinä, ja näihin aikoihin myös hänen kuningassuunnitelmansa syntyivät.


title: Matti Klemettilä

text: 1950-luvulla Klemettilä vieraili säännöllisesti eduskuntatalossa, ja hänestä tuli eräänlainen talon epävirallinen maskotti. Hän lähetti kirjelmiä kansanedustajille ja tarjosi muun muassa omaa ministerilistaansa jokaiseen uuteen hallitukseen. Kun Klemettilä täytti vuonna 1950 75 vuotta, kutsui hän koko eduskunnan kotiinsa Kirkkonummelle syntymäpäiväkahveille. Kukaan kutsutuista ei ilmestynyt paikalle, mutta Klemettilä sai lukuisia onnittelusähkeitä. Myös 1955 Klemettilän täyttäessä 80 vuotta muun muassa silloinen pääministeri Urho Kekkonen lähetti hänelle onnittelusähkeen.


title: Matti Klemettilä

text: Eräänä päivänä vuonna 1960 Klemettilä marssi Yleisradion studioon pyytäen lupaa antaa hallitsijavakuutuksensa radiossa. Paikalla ollut toimittaja Niilo Ihamäki mietti asiaa hetken, ja lopulta hallitsijavakuutus tallennettiinkin ääninauhalle.


title: App Store

text: App Store on Applen kehittämä sovelluskauppa, jossa myydään sovelluksia Applen iOS-laitteisiin. Sovelluksia kehittävät pääasiassa ulkopuoliset sovelluskehittäjät Applen tarjoamilla kehittäjäavuilla.


title: App Store

text: Sovelluksia on sekä ilmaisia että maksullisia. Sovellukset voidaan ladata suoraan iOS-laitteeseen tai tietokoneeseen (PC tai Macintosh) iTunesin avulla. 30 % sovelluksen hinnasta menee Applelle ja 70 % sovelluksen kehittäjälle.


title: App Store

text: App Store avattiin 10. kesäkuuta 2008 iTunesin päivityksellä. 11. kesäkuuta iPhone 3G julkaistiin mukanaan iOS 2.0.1, joka tuki App Storea. Uusi iOS 2.0.1 käyttöjärjestelmä iPhonelle ja iPod Touchille oli saatavilla myös iTunesin kautta.1. heinäkuuta 2011 App Storessa oli jo 425 000 sovellusta virallisesti saatavilla.


title: App Store

text: 18. tammikuuta 2011 App Storesta oli tehty yli 9,9 miljardia latausta, jolloin Apple aloitti "10 Billion App Countdownin" ("10 miljardinnen sovelluksen laskuri"). 22. tammikuuta 201110 miljardinnes sovellus ladattiin App Storesta. Heinäkuun alussa 2011 200 miljoonaa iOS-käyttäjää oli ladannut yli 25 miljardia sovellusta App Storesta.


title: App Store

text: App Storea on pitkään pidetty turvallisena sovelluskauppana, sillä sinne pääsevät sovellukset tarkistetaan käsin. Vuonna 2015 App Storesta löydettiin yli 300 saastunutta sovellusta.


title: Itkupaju

text: Itkupaju ("Salix babylonica") on pajujen suvun puulaji, jota tavataan luonnonvaraisena Kiinassa ja viljeltynä koristekasvina laajalti Euraasiassa. Lajista on kehitetty lukuisia lajikkeita ja risteymiä.


title: Itkupaju

text: Itkupaju kasvaa suurimmillaan 18-metrikseksi puuksi, jonka rungon kaarna on harmaan musta ja uurteinen. Oksanhaarat ovat selvästi riippuvia. Lehdet ovat lähes suikean muotoisia, 9–16 senttimetriä pitkiä, lähes sileitä, sahalaitaisia ja pitkäkärkisiä.


title: Itkupaju

text: Pohjoismaissa viljellään koristepuina joitain itkupajusta periytyviä risteymiä ja niiden lajikkeita. Muun muassa kyynelsalavaa ("Salix" × "pendulina"), joka on itkupajun ja salavan ("Salix fragilis") välinen risteymä ja riippasalavaa ("Salix" × "sepulcralis"), joka on itkupajun ja valkosalavan ("Salix alba") risteymä. Suomessa menestyy ainakin kyynelsalava.


title: RP Motorsport

text: RP Motorsport on italialainen pikkuformulatalli. Talli perustettiin vuonna 1998. Talli kilpailee nykyään European F3 Open, Formula Abarth ja Italian F3-sarjoissa. Talli on sijoittunut European F3 Open-sarjassa kahdesti kolmanneksi ja kerran toiseksi kaudella 2011.


title: Vanajansalava

text: Vanajansalava ("Salix" × "alopecuroides") on pajujen sukuun kuuluva pensaaksi tai harvoin puuksi kasvava lajiristeymä. Sitä viljellään koristekasvina. Lähteestä riippuen vanajansalava määritetään joko salavan ("Salix fragilis") ja jokipajun ("Salix triandra") tai kujapajun ("Salix" × "rubens", salavan ja valkopajun risteymä) ja jokipajun väliseksi risteymäksi.


title: Vanajansalava

text: Vanajansalava kasvaa kahdesta kymmeneen metriä korkeaksi. Sen silmut ovat suippoja, korvakkeet suuria ja suikealapaiset lehdet hienosahalaitaisia, 8–16 senttimetriä pitkiä. Laji muistuttaa jokipajua, johon verrattuna lehtien suippukärki on pitkä, kaksi senttimetriä pitkä lehtiruoti karvainen, jokipajun lehtiruodit ovat yleensä lyhyempi, kaljuuntuvia, ja korvakkeista osa varisevia.


title: Vanajansalava

text: Suomessa vanajansalava on vakiintunut viljelykarkulainen Etelä-Hämeessä Vanajaveden rannoilla, missä sitä on aiemmin luultu jokipajuksi, jota tavataan Suomessa vain pohjoisessa.


title: Hyvät ja huonot uutiset

text: Hyvät ja huonot uutiset on Nelosella maanantai-iltaisin esitettävä paneelishow eli humoristinen visailuohjelma. Sarjan ensimmäinen jakso esitettiin 18. tammikuuta 2012, ja ohjelman ensimmäinen 19 jakson mittainen tuotantokausi päättyi 23. toukokuuta. Nelonen aloitti sarjan toisen tuotantokauden esittämisen 19. syyskuuta 2012, ja kausi päättyi 5. joulukuuta. Kolmas tuotantokausi nähtiin 6. maaliskuuta 2013 ja 5. kesäkuuta 2013 välisenä aikana. Hyvien ja huonojen uutisten seitsemäs kausi alkoi 30. maaliskuuta 2017 Kari Ketosen juontamana. Yhdennellätoista kaudella juontajaksi vaihtuu Riku Nieminen.


title: Hyvät ja huonot uutiset

text: Ohjelman vakiopanelisteina toimivat Mikko Kuustonen, Niina Lahtinen, Juha Vuorinen ja André Wickström. Ohjelman juontajana toimii Riku Nieminen. Sarjan jokaisessa jaksossa nähdään myös julkisuuden henkilö vierailevan panelistin roolissa keskustelemassa viikon uutisaiheista. Sarja nousi ensimmäisellä tuotantokaudellaan Nelosen suosituimpien uutuusohjelmien joukkoon, ja se on myös rinnastettu kilpailijaksi Yle TV1:n vuosina 1998–2018 esittämälle, tosin hieman vakavaluonteisemmalle, "Uutisvuodolle".